STĹPČEK JAKUBA FILABrucho už má zrejme kŕče a Slintoš by mal privrieť ústa

Minúta po minúte

Prvý deň na súde

Druhý deň na súde

Tretí deň na súde

Stĺpček

Čo hovoria aktéri

Podcast

Pri Kočnerovi sa objavovali tie isté mená.

Bolo by to ako čítanie brakovej mafiánskej detektívky. Podnikateľ Brucho sa najskôr rozhádal so šéfom televízie, nazvime ju Angelika, pánom Slintošom o milióny, trochu ho s Čongym povypaľoval, no neskôr aj vďaka Doktorovi našli k sebe opäť cestu. Na to všetko dohliadal Agent, ktorý občas napísal správu do novín a občas pre veliteľa v tajnej službe. Táto časť je bez obetí, schytať to na objednávku Slintoša mohla Sylvia, ale podpísala, čo mala a zmizla do zahraničia. Problém je, že je to realita. Ctime prezumpciu neviny, ale aj bez finálneho verdiktu je jasné, že v Kočnerovej skupine sa točili tie isté mená, tie isté trápne prezývky a on jej vládol ako kmotor. Pre mnohých z nich to možno bola len napínavá hra, z ktorej inkasovali provízie, avšak nakoniec mala skutočné obete. O nich však hovorí iná časť príbehu, po ktorej celá tato mafiánska samoparódia nabrala ešte trpkejšiu a hrozivejšiu príchuť. V tejto časti s názvom – Zmenky Markíza – sa však ukazuje, že na Brucha, Slintoša a ďalších sa dobre pripravil prokurátor Šanta (či aj jemu dali nejakú prezývku, zatiaľ nevedno). Ten istý, ktorý sa objavuje aj v ďalších prípadoch. Do rozsudku je ešte ďaleko, ale Brucho môže mať už teraz kŕče a Slintoš by mal privrieť ústa.


Súd v Madride pustil z väzby jedného exministra. Zobral mu však pas

Katalánsky politik Santi Vila, ktorý bol medzi deviatimi katalánskymi lídrami vzatými vo štvrtok do vyšetrovacej väzby, sa po zaplatení kaucie 50.

BARCELONA. Katalánsky exminister hospodárstva Santi Vila, ktorý bol medzi deviatimi katalánskymi lídrami vzatými vo štvrtok do vyšetrovacej väzby, sa po zaplatení kaucie vo výške 50-tisíc eur dostal v piatok na slobodu. Informovala o tom agentúra Reuters s odvolaním sa na dokumenty súdu. Vila mal v katalánskej regionálnej vláde na starosti sektor podnikania a obchodu. Svojej funkcie sa vzdal deň predtým, ako katalánsky parlament pred týždňom odhlasoval jednostranné vyhlásenie nezávislosti Katalánska od Španielska. Podľa agentúry AP Vila strávil vo väzbe neďaleko Madridu jednu noc. Bol v skupine deviatich bývalých členov katalánskej vlády, ktorých vo štvrtok na výsluch predvolal Národný súd v španielskej metropole. Predvolaný bol aj katalánsky expremiér Carles Puigdemont a štyria ďalší ministri, ktorí však nariadenie súdu ignorovali. Vila bol jediným spomedzi predvolaných, ktorý sa mohol väzbe vyhnúť zaplatením kaucie. Podľa AP sudkyňa Carmen Lamelová však Vilovi skonfiškovala pas a raz za dva týždne sa musí dostaviť pred súd. AP dodala, že Vila je spolu s ďalšími ôsmimi členmi bývalej katalánskej vlády naďalej vyšetrovaný pre podozrenie z podnecovania k vzbure a zo sprenevery. V skupine vyšetrovaných je bývalý katalánsky vicepremiér Oriol Junqueras, Jordi Turull, Josep Rull, Meritxell Borrasová, Joaquim Forn, Raül Romeva, Carles Mundó a Dolors Bassová. Súd v Madride má v piatok definitívne rozhodnúť aj o vydaní európskeho zatykača na Puigdemonta. Jeho právnik ešte vo štvrtok informoval, že už tak rozhodol.


Švédsko si minútou ticha uctilo obete útoku v Štokholme

Švédska polícia uskutočnila v rámci vyšetrovania útoku ďalšiu raziu v meste Sollentuna, severne od Štokholmu.

ŠTOKHOLM. Minútou ticha si v pondelok na poludnie pripomenulo Švédsko obete piatkového útoku nákladným vozom v centre Štokholmu, ktorý si vyžiadal štyroch mŕtvych a viac ako desať zranených. V nemocnici zostáva podľa úradov deväť zranených; dvaja z nich sú vo vážnom stave. Švédska polícia uskutočnila v noci na pondelok v rámci vyšetrovania tohto útoku raziu v meste Sollentuna, severne od Štokholmu. Potvrdil to hovorca štokholmskej polície Lars Byström, ktorý však odmietol uviesť podrobnosti. Podľa médií polícia prehľadala v Sollentune firmu, ktorá sa venuje likvidácii azbestu. Hlavný podozrivý z útoku - 39-ročný Uzbek, o ktorom je polícia presvedčená, že pri útoku sedel za volantom odcudzeného nákladného auta - požiadal v roku 2016 o prácu, ale nedostal ju. Polícia uviedla, že muž si podal v roku 2014 žiadosť o trvalý pobyt, ktorý mu však v júni 2016 zamietli. Vlani v decembri bol upozornený, že má štyri týždne na dobrovoľný odchod z krajiny. Vo februári, keď po ňom polícia začala pátrať, však zmizol. Štokholmská polícia, bezpečnostná polícia a migračný úrad sa odmietli vyjadriť k otázke agentúry DPA, že muž požiadal o azyl. Členovia švédskej opozície Jimmie Akesson z antiimigračných Švédskych demokratov a predsedníčka konzervatívnej Umiernenej strany Anna Kinbergová-Batrová v televízii povedali, že chcú zistiť, ako mohol podozrivý vo Švédsku zostať. Polícia od útoku prehľadala niekoľko miest v širšom okolí Štokholmu, vrátane ďalšej firmy v meste Sollentuna, a tiež byt v meste Varberg na juhozápadnom pobreží Švédska, kde sa podozrivý podľa všetkého zdržiaval niekoľko hodín pred útokom. Byström povedal, že vo väzbe zostávajú dvaja ľudia - jeden z nich je hlavný podozrivý.


Mrazy v Poľsku cez víkend zabili ďalších osem ľudí

VARŠAVA. Najmenej osem ľudí podľahlo cez víkend v Poľsku mrazivému počasiu, informovala v pondelok agentúra DPA s odvolaním sa miestne úrady. Celkový počet obetí chladnej zimy sa od novembra zvýšil na 48. Na niektorých miestach v Poľsku klesla teplota na mínus 20 stupňov. Podľa úradov budú mrazivé podmienky panovať aj naďalej a úrady vyzvali obyvateľov, aby pomáhali starším ľuďom a bezdomovcom, ktorí sú v zime najzraniteľnejší.


Kam so psom v Bratislave? Radí New Yorčan

Spectacular Slovakia: Cudzinci v anglickom podcaste rozprávajú o Slovensku.

Keď Dave Rubin prišiel do Bratislavy z New Yorku, zdalo sa mu, že psy sú všade. V nákupných centrách, v kaviarňach, a samozrejme na uliciach. Na Slovensku si teda splnil svoj detský sen a dnes má psa aj on. Kam s ním chodí na prechádzky? Chystáte sa navštíviť Bratislavu aj s vaším psom? Dave pozná tie správne miesta, kam sa vybrať so štvornohým spoločníkom. Napríklad do kaviarne pre psy. Spectacular Slovakia je podcast s tipmi pre cestovateľov, ktorý pripravuje redakcia The Slovak Spectator ako jeden zo svojich cestovateľských produktov. Predplatitelia The Slovak Spectator dostávajú podcast každý štvrtok priamo do svojho inboxu.


Cesta na Mars by nemala byť pre človeka problém. Vedci nenašli varovné signály

BRATISLAVA. Viac ako dva roky budú izolovaní od okolitého sveta, uväznení vo vesmírnej lodi a zažijú extrémne podmienky vesmíru. Prví ľudia, ktorí sa vydajú na Mars, podstúpia jednu z najťažších ciest, aké kedy človek podnikol. No misiu na červenú planétu by mali prežiť. Naznačujú to nové predbežné výsledky zo štúdie, ktorá skúma dlhodobý vplyv vesmíru na človeka. Predstavili ich vedci z Národného úradu pre letectvo a vesmír na stretnutí Americkej asociácie pre pokroky vo vede vo Washingtone. Štúdia prebehla na dvojčatách-astronautoch - Scott Kelly v roku 2015 odletel na rok do vesmíru, jeho brat zatiaľ zostal na Zemi. Od Scottovho návratu v roku 2016 vedci skúmajú dvojčatá a čo sa na nich zmenilo. Zistili už napríklad, že gény sa hneď po príchode do vesmíru začnú správať inak. Hlavný zdroj: NASA Nové výsledky ukazujú ďalšiu zmenu, ktorá sa udiala v tele takmer okamžite. Imunitný systém Scotta Kellyho sa vo vesmíre zrýchlil. "Je to, akoby telo bolo v stave najvyššej pohotovosti," povedal pre web Washington Post Christopher Mason, profesor výpočtovej genomiky. Tieto zmeny sa dejú na bunkovej úrovni. Podľa vedcov ide o dobré výsledky, naznačujú totiž, že telo sa novým podmienkam v zníženej gravitácii dokáže prispôsobiť. Štúdia má veľmi malú vzorku a akékoľvek výsledky nie sú všeobecne aplikovateľné na všetkých astronautov. "Nepovažujeme ich za nezvratné, ale celkovo sú výsledky povzbudivé," povedal Craig Kundrot, riaditeľ pre výskum života a fyziológie vo vesmíre z NASA. "Nenašli sme žiadne nové varovné signály." Nateraz sa teda zdá, že dlhodobú cestu na Mars či pobyt na Mesiaci by ľudia mali zvládať v poriadku. Jednou z najväčších starostí však zostáva radiácia. Pri dva a polročnej misii na Mars by astronauti dostali omnoho vyššiu dávku vesmírnej radiácie, ako povoľujú súčasné limity. Výzvou pre štyroch až šiestich astronautov, ktorí poputujú na červenú planétu, bude tiež psychologický tlak. Pre dlhé reakčné časy v komunikácii sa budú cítiť veľmi izolovane. Budú si musieť zvyknúť, že dlhý čas strávia iba spolu v tesnom prostredí.


V Austrálii obvinili tínedžera z úmyslu zničiť Operu v Sydney

SYDNEY. Osemnásťročného mladíka, ktorého zatkli vo štvrtok pred budovou Opery v Sydney v Austrálii, obvinili vyšetrovatelia z protiteroristického útvaru z úmyslu zničiť túto stavbu. Informovala o tom tlačová agentúra AP s odvolaním sa na oznámenie polície. Tínedžera s batohom na chrbte zatkli po výzvach extrémistickej organizácie Islamský štát (IS) adresovaných svojim prívržencom, aby na Austrálčanov zaútočili na kultových miestach vrátane budovy slávnej opery, a to bodnými a strelnými zbraňami, autami alebo ich otrávili jedom. Mladík sa v piatok postaví pred súd v Sydney, uviedla polícia vo vyhlásení. Batoh skúmajú forenzní znalci.


Z Bieleho domu odchádza poradca Don McGahn

Don McGahn by mal skončiť vo funkcii na jeseň.

WASHINGTON. Americký prezident Donald Trump oznámil, že z Bieleho domu na jeseň odíde právny poradca Don McGahn. Trump to ohlásil na sociálnej a mikroblogovacej sieti Twitter, kde uviedol, že McGahn opustí svoju funkciu po tom, ako Senát bude hlasovať o schválení Bretta Kavanaugha za sudcu Najvyššieho súdu. "Pracoval som s Donom po dlhý čas a naozaj si cením jeho službu," napísal v tweete šéf Bieleho domu. McGahn zohral dôležitú rolu pri Trumpových personálnych zmenách vo federálnom súdnictve, pri prezidentovom výbere sudcu najvyššieho súdu Neila Gorsucha aj pri nominácii spomínaného Kavanaugha. Jeho pôsobenie však vlani poznačil nepokoj okolo špeciálneho prokurátora Roberta Muellera, ktorý vyšetruje údajné zasahovanie Ruska do prezidentských volieb. Prezident chcel Muellera prepustiť, no McGahn mu pohrozil vlastnou výpoveďou, ak sa o to bude ďalej pokúšať.


Šéfredaktor týždenníka Trend končí

Okrem šéfredaktora Brunovského odíde aj redaktorka Xénia Makarová.

BRATISLAVA. Oliver Brunovský končí vo funkcii šéfredaktora týždenníka Trend. Informoval o tom portál Omediach.com, neskôr informáciu potvrdil aj samotný Brunovský. "Po 27 rokoch som dospel k presvedčeniu, že je čas ísť," vyjadril sa šéfredaktor Trendu. Odísť by chcel do konca roka. Oliver Brunovský patrí k spoluzakladateľom týždenníka. Šéfredaktorom bol v prvých rokoch existencie týždenníka (1991-1993) a od roku 2013. Novým šéfredaktorom sa stane niekto zo súčasnej redakcie, informuje vo svojej tlačovej správe NHM. Podľa webu končí v týždenníku aj redaktorka Xénia Makarová. Odchod komentovala podobnými slovami ako Brunovský. "Po ôsmich rokoch cítim potrebu sa posunúť inde," vyjadrila sa pre Omediach.com. Trend patrí do portfólia vydavateľského domu News & Media Holding.


Tusk nemôže prísť na výsluch do Poľska, vystúpi pred europoslancami

Poľská vláda Tuska kritizuje za to, že vo svojej funkcii dostatočne nepresadzuje záujmy rodnej krajiny.

VARŠAVA. Predseda Európskej rady Donald Tusk nebude môcť v stredu 15. marca vycestovať do Poľska, kde bol predvolaný na výsluch v prípade bývalých členov tajnej služby obvinených zo spolupráce so spravodajskými službami inej krajiny bez poverenia predsedu vlády. V pondelok to potvrdil Tuskov tlačový hovorca. Tusk má totiž v stredu na programe vystúpenie pred poslancami Európskeho parlamentu v Štrasburgu, ktorým má odprezentovať výsledky minulotýždňového summitu EÚ (9. až 10. marca). "Predseda Európskej rady bol predvolaný ako svedok a bude vypovedať ako svedok," potvrdil jeho hovorca Preben Aamann. Zároveň však dodal, že to zrejme nebude v stredu, ako to požaduje prokuratúra vo Varšave. "Vzhľadom na to, že musí predložiť pravidelnú správu Európskemu parlamentu po každom zasadnutí Európskej rady, v stredu 15. marca sa bude nachádzať v pléne parlamentu v Štrasburgu," spresnil hovorca. Tusk bol počas summitu EÚ opätovne potvrdený vo funkcii predsedu Európskej rady aj napriek opozícii poľskej vlády, ktorá ho chcela v tejto funkcii nahradiť konzervatívnym europoslancom Jacekom Saryuszom-Wolskim. Prokurátor Michal Dzikaňski podľa Reuters vysvetlil, že Tusk bol predvolaný ako svedok v prípade vedenom proti bývalým šéfom poľskej vojenskej kontrarozviedky (SKW), ktorí boli obvinení zo spolupráce so spravodajskými službami inej krajiny bez toho, aby ich na to poveril predseda vlády. Podľa poľských médií malo ísť o spoluprácu s ruskou FSB. Prokuratúra odmietla uviesť, či sa Tusk na výsluch dostaví. Podľa webovej stránky denníka Niezaležna.pl však Tusk má na stredu naplánovanú návštevu v Európskom parlamente. Tusk bol minulý týždeň na summite EÚ v Bruseli na ďalších 30 mesiacov potvrdený vo funkcii šéfa Európskej rady, a to aj napriek nesúhlasu poľskej vlády, ktorá do volieb nasadila svojho kandidáta. Tuskovu kandidatúru však potvrdili hlasy 27 členov EÚ. Súčasná poľská vláda Tuska kritizuje za to, že vo svojej funkcii dostatočne nepresadzuje záujmy Poľska. Tvrdí tiež, že Tusk podporuje poľskú opozíciu.


PREŠPORSKÉ DESATOROTancera teší, že v meste sa dá tancovať argentínske tango

Svoje názory na Bratislavu predstavuje germanista Jozef Tancer.

V rubrike Prešporské desatoro odpovedajú zaujímaví Bratislavčania na rovnakých 10 otázok o svojom vzťahu k mestu. 1. Niekto Bratislavu vníma ako krásavicu na Dunaji, iný ako predmestie Viedne a niekto zas ako špinavú dieru s neochotnými ľuďmi. Čím je pre vás? „Bratislava je pre mňa miestom, kde žijem so svojou rodinou, kde pracujem, stretávam sa s priateľmi. Nevnímam ju ako celok. Niektoré jej časti vôbec nenavštevujem. Bratislava je aj predmetom môjho výskumu, no hlavne mojím domovom. A doma sú vždy aj fungujúce, aj pokazené veci.“ 2. Čo na dnešnom Prešporku zbožňujete? „Mám rád svoju cestu do práce a z práce, či už pešo cez 500 bytov a Staré Mesto alebo na bicykli po Košickej a popri Dunaji. Mám rád kaviarne a divadlá, rád chodím nakupovať na trh na Miletičovej. Teší ma, že sa tu dá tancovať argentínske tango. Na Bratislave milujem jej blízkosť k Viedni.“ 3. A čo naopak z duše nenávidíte? „Bilboardy a bratislavskú Hlavnú stanicu, neprimerane veľké autá (ktorých je v Bratislave viac ako polovica), developerov, ktorí celkom ignorujú súlad architektúry s prostredím, cyklocesty v rámci automobilových jazdných pruhov, delenie na lokálpatriotických Bratislavčanov a necitlivých a hlúpych Nebratislavčanov.“ 4. Každý má svoje obľúbené miesta, kde si rád prevetrá hlavu a uvoľní sa. Kde sú v Bratislave tie vaše? „Ja sedím najradšej doma na balkóne alebo v príjemnej kaviarni. Z hľadiska prírodných krás existujú na Slovensku omnoho krajšie mestá ako Bratislava.“ 5. Po takmer 15 rokoch mesto prijalo rámce celomestskej parkovacej politiky. Mestské časti sa môžu, ale nemusia do nej zapojiť a pravidlá aj ceny si majú nastaviť samy. Zvýhodniť chcú domácich na úkor mimobratislavských vodičov. Ako vnímate toto riešenie? „Obávam sa, že môj názor je v tejto otázke irelevantný a, navyše, nekvalifikovaný. Som vodič z donútenia. Auto vnímam skôr ako nevyhnutné zlo ako komfort. Problém nie je, kto smie a kto nesmie parkovať, ale že máme priveľa áut, ktoré nás cyklistov doslova vytláčajú z ciest a chodcov z chodníkov.“ 6. Dávna Pozsony bola multikultúrna. Až do vojny tu žili pokope Slováci, Nemci, Maďari, Česi či Židia. Dnes sa však mnohí obávajú a nechcú medzi seba pustiť iné národnosti. Je v Bratislave miesto pre migrantov a viete si tu napríklad predstaviť mešitu? „Minulá Bratislava nebola výrazne multikultúrnejšia než tá dnešná. Nemci, Maďari, Židia či Česi, to neboli iné, ale tunajšie kultúry. Nepredstavovali ani zďaleka takú výzvu pre kultúrnu toleranciu ako kultúry, ktoré dnes prichádzajú do Európy z iných kontinentov. V Bratislave rozhodne miesto pre migrantov je, veď napokon tu aj sú a celé roky. Nebyť štvavej rétoriky politikov, tak si ich nekonfliktnú prítomnosť nikto ani nevšimne. Viem si predstaviť v Bratislave aj mešitu, no aj cirkus, ktorý by okolo jej zriadenia nastal.“ 7. Okrem cudzincov tu býva mnoho národniarov z rôznych kútov Slovenska. Tí však všeobecne na Bratislavčanov nadávajú a nevraživosť funguje aj z druhej strany. V čom tkvie problém? „V neustále omieľanom delení obyvateľov na „lepších“ Bratislavčanov a tých „horších“ druhých. Je to klišé, ktoré radi používajú aj médiá.“ 8. Potrebuje Bratislava metro? Prečo? „Momentálne nie. Má iné akútne dopravné a sociálne problémy. Ak si ho v budúcnosti bude môcť dovoliť, prečo nie.“ 9. Ktorému zaniknutému miestu v meste by ste znovu prinavrátili život a prečo? „K zaniknutým miestam patria aj ich pôvodní obyvatelia, celková kontinuita daného miesta – a tá sa obnoviť nedá. Som preto skôr za kultiváciu a rozvíjanie existujúceho prostredia. Netreba znova stavať napríklad Podhradie, ale je dôležité integrovať spomienku na zničené miesta, zabudnuté postavy a vyhasnuté životy do pamäti mesta, respektíve jej dnešných občanov napríklad cez projekt Stolpersteine.“ 10. Povedzme, že máte k dispozícii stotisíc eur na to, aby ste v meste niečo zmenili. Do čoho by ste ich investovali? „Do odstraňovania bilbordov a budovania cyklociest.“


Putin oznámil porážku Islamského štátu na oboch brehoch Eufratu v Sýrii

Šéf Kremľa už v pondelok vyhlásil, že takmer celá Sýria je oslobodená od teroristov.

NIŽNÝ NOVGOROD. Teroristická skupina Islamský štát (IS) utrpela totálnu porážku na oboch brehoch rieky Eufrat v Sýrii. V stredu to vyhlásil ruský prezident Vladimir Putin. Zo skladov v Trenčíne nezmizli len náboje. Armáde má chýbať aj jedenásť odpaľovacích zariadení. Flynn poslal svojmu obchodnému partnerovi správu počas Trumpovej inaugurácie. SMS správa sa mala týkať výstavby súkromného jadrového reaktora s účasťou Ruska. Brusel chce v nasledujúcich mesiacoch rozhodnúť o západnom Balkáne. Európska únia naznačila perspektívu pričlenenia šiestim krajinám regiónu už v roku 2003. "Pred dvoma hodinami minister obrany (Sergej Šojgu) informoval, že operácie na východnom a západnom brehu Eufratu sa skončili úplnou porážkou teroristov," povedal Putin novinárom v Nižnom Novgorode, kde krátko predtým oznámil, že sa bude uchádzať o znovuzvolenie vo voľbách hlavy štátu v marci 2018. "Prirodzene, stále môžu existovať určité izolované ohniská odporu, ale vo všeobecnosti sa bojová činnosť v tejto fáze a na tomto území skončila. Skončila sa plným, opakujem, víťazstvom a porážkou teroristov," zdôraznil Putin, ktorého citovala agentúra TASS. Putin už v pondelok vyhlásil, že takmer celé územie Sýrie vrátane tradičných kresťanských oblastí je už oslobodené od teroristov. Rusko podľa neho pomôže v Sýrii aj pri obnove islamských a židovských svätýň, ktoré boli poškodené počas bojov s džihádistami z Islamského štátu. Putin poznamenal, že Rusko nastolilo vzťahy so židovskou komunitou v Sýrii a ďalšími židovskými organizáciami vrátane tých, ktoré majú ústredie v New Yorku. "Budeme spolupracovať aj na riešení tohto problému," prisľúbil.


Veľvyslanec Spojených arabských emirátov podľahol zraneniam

V dome guvernéra Kandaháru došlo v januári k výbuchu, pri ktorom zahynulo 11 ľudí.

DUBAJ. Veľvyslanec Spojených arabských emirátov (SAE) v Afganistane Džuma Muhammad Abdalláh Kábí, ktorý v januári utrpel zranenia pri výbuchu v juhoafganskej provincii Kandahár, svojim zraneniam podľahol. Informovala o tom v stredu kancelária prezidenta SAE. Kábí bol spolu s delegáciou diplomatov a humanitárnych pracovníkov v Kandaháre pri príležitosti otvorenia sociálneho ústavu pre siroty, keď v dome guvernéra Kandaháru Humajuna Azízího došlo k výbuchu, pri ktorom zahynulo 11 ľudí vrátane piatich členov delegácie Spojených arabských emirátov, afganských poslancov a viceguvernéra Kandaháru. Napriek vyšetrovaniu, ktoré s pomocou NATO viedol medzinárodný tím zložený z predstaviteľov Afganistanu a SAE, sa doposiaľ nepodarilo zistiť, čo výbuch spôsobilo. Afganská vláda obvinila z útoku militantné hnutie Taliban, ktoré však zodpovednosť za jeho uskutočnenie odmietlo.


Hacker premenil 2 milióny hardvérov na nefunkčné tehly

Škodlivý kód môže napadnúť aj set-top boxy.

SAN FRANCISCO, BRATISLAVA. O probléme zabezpečenia zariadení pripojených na internet hovoria bezpečnostní analytici už niekoľko rokov. Firmy sa doposiaľ nepoučili. Ohrozujú tak súkromie používateľov, ale aj prevádzku internetových sietí. Netradičný protest vyhlásil hacker s prezývkou Janit0r, ktorý premenil dva milióny zariadení pripojených k internetu na kopu bezcenného elektronického šrotu. Pri svojich útokoch využil škodlivý kód BrickerBot. Ten na internete vyhľadáva zariadenia s vážnymi bezpečnostnými nedostatkami. Dokáže sa k nim dostať, zrušiť ich nastavenia a zmazať firmvér. Napáda najmä webové kamery, záznamové zariadenia, ale i set-top boxy či iné zariadenia zo sveta internetu vecí. Hacker v tejto chvíli uskutočňuje už tretie kolo útokov po tom, čo sa podľa magazínu Bleeping Computer v minulosti vyslovil o svojom znepokojení s ignorovaním bezpečnostných nástrah. Tvrdí, že škodlivý kód vyraďuje z prevádzky iba tie zariadenia, ktoré nie je možné zabezpečiť úpravou nastavení. Používatelia, ktorí zo dňa na deň nájdu nefunkčné zariadenie netušia, že sa stali obeťou škodlivého kódu rovnako, ako netušili, že odhaľujú svoje súkromie, alebo ponúkajú nebezpečné zariadenie hackerom na uskutočňovanie útokov. Meniť prednastavené heslá či upravovať nastavenia nie je ochrana - zariadenia majú vážne nedostatky, cez ktoré sa k nim dá zvonka pristúpiť.


Pri pobreží amerického Oregonu udrelo zemetrasenie

BRATISLAVA. Pri pobreží amerického štátu Oregon udrelo v stredu zemetrasenie. Geologická služba Spojených štátov (USGS) informovala, že otrasy s predbežným magnitúdom 6,2 zaznamenali o 1:30 miestneho času vo vzdialenosti viac ako 260 kilometrov západne od mesta Coos Bay. Zemetrasenie, ktoré cítili až v Portlande, vychádzalo z hĺbky 10 kilometrov. Podľa Roberta Sandersa z USGS v súvislosti so zemetrasením nie je žiadna hrozba cunami. Z oblasti nehlásia škody ani zranených.Približne dve hodiny po zemetrasení v oblasti zaznamenali aj následný otras, ktorého predbežné magnitúdo je 3,5.


USA by mali nahradiť dohodu o prímerí mierovou zmluvou, hovorí KĽDR

Vojna by podľa amerického ministra obrany bola tragédiou v neuveriteľnom rozsahu.

NEW YORK. Severná Kórea vyhlásila, že Spojené štáty by mali nahradiť dohodu o prímerí medzi oboma krajinami úplnou mierovou zmluvou. Vláda USA by mala zaujať voči Pchjongjangu nový prístup, ktorý by zaistil trvalý mier na Kórejskom polostrove, povedal na tlačovom brífingu v New Yorku v piatok zástupca severokórejského veľvyslanca pri OSN Kim In-rjong. Americký minister obrany James Mattis medzitým poedal, že Spojené štáty sa budú naďalej usilovať o nájdenie riešenia pre severokórejské provokácie, a to v snahe zabrániť možným "tragickým" dôsledkom, ktoré by mohlo priniesť vojenské riešenie. "Ak to zájde k vojenskému riešeniu, bude to tragické v neuveriteľnom rozsahu, preto sa snažíme spolupracovať s OSN, Čínou, Japonskom, Južnou Kóreou na nájdení východiska z tejto situácie," uviedol Mattis na tlačovej konferencii vo Washingtone. Bezpečnostná rada OSN tento týždeň odsúdila najnovšiu raketovú skúšku Severnej Kórey a jej členovia sa zišli, aby diskutovali o sprísnení sankcií voči Pchjongjangu. Kim In-rjong v súvislosti s najnovším odpálením rakety, ktorá by podľa severokórejskej štátnej tlačovej agentúry KCNA mohla niesť jadrovú hlavicu, povedal, že išlo o oprávnený krok sebaobrany. USA podľa neho musia zanechať svoj "nepriateľský postoj" ku KĽDR. Severokórejský diplomat dodal, že je "absurdné" spájať Severnú Kóreu s rozsiahlym počítačovým útokom, ktorý zasiahol 150 krajín sveta. Niektorí experti na počítačovú bezpečnosť uviedli, že časť kódu použitá v škodlivom softvéri WannaCry naznačuje spojenie so Severnou Kóreou. Kim vyhlásil, že je typické pre USA spustiť "hlasnú kampaň proti KĽDR" vždy, keď "sa stane niečo neobvyklé", citovala ho agentúra DPA.


Juhokórejský prezident chce rokovať s vodcom KĽDR Kim Čong-unom

Pred summitom G20 navrhol, aby sa opäť spájali rodiny rozdelené vojnou a aby sa ukončili nepriateľské aktivity.

BERLÍN. Nový liberálny juhokórejský prezident Mun Če-in vyhlásil, že je ochotný stretnúť sa so severokórejským vodcom Kim Čong-unom. V prejave v nemeckom Berlíne pred summitom G20 vo štvrtok tiež navrhol, aby sa opäť spájali rodiny rozdelené vojnou a aby sa ukončili nepriateľské aktivity pozdĺž vzájomnej silne opevnenej hranice. Rovnako navrhol Kórejskej ľudovodemokratickej republike (KĽDR) spoluprácu ohľadom prípravy zimnej olympiády v juhokórejskom Pchjongčchangu v roku 2018. "Súčasná situácia, keď neexistuje kontakt medzi relevantnými predstaviteľmi Juhu a Severu, je veľmi nebezpečná," uviedol Mun Če-in a dodal, že je pripravený stretnúť sa s Kim Čong-unom kedykoľvek a kdekoľvek, ak to poskytne príležitosť na zníženie napätia a konfrontácie na Kórejskom polostrove. Nie je jasné, či Severná Kórea prijme Munove návrhy, uvádza agentúra AP a pripomína, že Soul spolupracuje s USA a inými krajinami na potrestaní Pchjongjangu za jeho nedávnu skúšku medzikontinentálnej balistickej rakety. Juhokórejské ministerstvo zjednotenia dnes po Mun Če-inovom prejave informovalo, že vláda zvažuje navrhnutie pracovných vojenských rozhovorov so zástupcami KĽDR a stretnutie za účasti predstaviteľov Červeného kríža. Podrobnosti o týchto návrhoch zverení Soul čoskoro, uvádza agentúra Jonhap.


V berlínskom metre zahynul Iránec, ktorého sotili pod vlak

Incident vyšetrujú ako vraždu. Páchatelia z miesta činu ušli.

BERLÍN. Pri hádke na jednej zo staníc metra v Berlíne utrpel smrteľné zranenia 30-ročný Iránec, ktorého zhodili z nástupišťa vo chvíli, keď k nemu prichádzal vlak. Tlačová agentúra DPA to uviedla v stredu s odvolaním sa na vyjadrenie prokuratúry. Incident na stanici Kottbusser Tor v berlínskej štvrti Kreuzberg sa odohral v noci na stredu a vyšetrujú ho ako vraždu. Jeden alebo viacerí páchatelia z miesta činu ušli. Nemenovanú obeť údajne sprevádzala v metre iná osoba, ktorá bola podľa správ médií na invalidnom vozíku. Vyšetrovatelia tieto informácie preverujú, rovnako ako aj možné drogové pozadie tejto udalosti. Koncom júla vyvolal v Nemecku rozruch incident na železničnej stanici vo Frankfurte nad Mohanom, kde zahynul osemročný chlapec, keď ho prítomný muž sotil pred prichádzajúci vlak. Krátko predtým prišla tým istým spôsobom o život 34-ročná žena v meste Voerde. V samotnom Berlíne ešte v roku 2016 zahynula 20-ročná žena, keď ju sotil pred vlak metra duševne chorý muž.


SME 25 ROKOVRok 2008: Už začalo byť jasné, čo sú zač Fico a jeho partia

Kauzy Fico I.

Fico boj

Fico a jeho partia

Dobrý rok

Chcel byť zmenou po ôsmich rokoch pravicovej vlády Mikuláša Dzurindu. Chcel vymeniť sociálnych netvorov, zrušiť druhý pilier aj rovnú daň. A keď sa dostal k moci, tak štvrtina národa plesala. Hoci nenaplnil do dôsledkov svoje sľuby o okamžitom rušení pravicových reforiem, vybral si k sebe dvojicu, ktorá Slovensko už raz do medzinárodnej izolácie aj ku krachu dostala – Vladimíra Mečiara a Jána Slotu. Keď podpisovali koaličnú zmluvu, Rober Fico hovoril o presadzovaní politiky solidarity. Slota rečnil o „malom kroku pre nás troch a veľkom kroku pre slovenský národ, pre Slovensku republiku“. Nakoniec sa ukázalo, že to bolo skôr naopak. Nedá sa povedať, že prvé dva roky sa len tak rozhliadali, ale zhruba v tomto čase to rozbehli naplno. Najskôr to bol házedesácky Veľký Slávkov, potom esenesácke emisie s nástenkou a pomedzi to smerácky výmenný kurz, mýtny tender či Tipos. A len tak akoby mimochodom obmedzenie tlače novým tlačovým zákonom. Mečiara a Slotu sme už poznali. Ale po tomto všetkom už začalo byť jasné aj to, čo sú zač Fico a jeho partia.


Holanďania chystajú veľkú rozlúčkovú brexit párty na pláži

BRUSEL, AMSTERDAM. Takmer 10-tisíc Holanďanov uviedlo, že sa 31. októbra zúčastnia na rozlúčkovej plážovej párty na holandskom pobreží. V posledný deň britského členstva v Európskej únii chcú z letoviska Wijk aan Zee pri mestečku Beverwijk symbolicky zamávať na rozlúčku "drahým priateľom" Britom na druhej strane mora. Informoval o tom v stredu spravodajský server DutchNews.nl. Nápad, ktorý sa v Holandsku šíri prostredníctvom sociálnej siete Facebook, má už desaťtisíce priaznivcov. V stredu už zhruba 63.000 ľudí avizovalo, že by malo záujem zúčastniť sa na plážovej párty, pričom 9600 z nich potvrdilo účasť na akcii, kde by sa mali konzumovať holandské lupienky, piť francúzske víno a nemecké pivo. "Sledujte zo svojho plážového kresla, keď sa prebudia ako uzavretá krajina," opísal na svojom konte na Facebooku nezávislý holandský filmár a spisovateľ Ron Toekook situáciu, ktorá podľa neho nastane v prvý deň po brexite. Vysvetlil, že v tejto zemepisnej polohe sa aj Holanďania, aj Briti spoza mora, pozerajú na ten istý západ slnka. Beverwijk je zhruba na úrovni britského mesta Norwich. Toekook zároveň dodal, že ak bude dostatočný záujem zo strany účastníkov jedinečnej párty, tak je možné objednať si aj hudobnú skupinu, ktorá by hrala na pláži. Napríklad hity "Na druhej strane je ticho" od holandskej skupiny Zware Jongens alebo "Stretneme sa znova" od anglickej speváčky Very Lynn. "Privítame viac hudobných návrhov," uviedol Toekook v sarkasticky ladenom odkaze. Podľa serveru Euronews.com podporovatelia tohto podujatia ako ďalšie hity navrhujú pesničky "England Lost" od Micka Jaggera alebo "Every Time We Say gGoodbye" od americkej speváčky Elly Fitzgeraldovej. Toekook priznal, že nápad na rozlúčkovú párty prebral z dovolenky na Havaji, kde počas západu slnka všetci turisti idú na pláž. "Vezmú si stoličky a fľašu vína a sledujú západ slnka. Tak som si pomyslel, že môžeme urobiť to isté 31. októbra pre brexit," uviedol v rozhovore pre lokálnu televíznu stanicu NH Nieuws. Autor nápadu na plážovú párty chce počkať do konca tohto týždňa, aby zistil aký veľký ohlas vzbudil jeho návrh a potom predstaví aj konkrétne možnosti podujatia - od toho či treba získať povolenie od mestskej rady až po povahu samotnej akcie. "Bolo by zábavné urobiť to podľa vzoru britských festivalov. Ozvalo sa už viacero skupín, že by chceli hrať na tomto podujatí," uviedol Toekook.


Čínska centrálna banka upozorňuje na problém s rastúcim dlhom firiem

Ekonomika a mena zostávajú stabilné, úroveň zadlženia je však problém, ktorý sa týka všetkých odvetví, uviedol guvernér čínskej centrálnej banky.

PEKING. Rastúci dlh čínskych firiem predstavuje problém, ktorý treba dostať pod kontrolu. Ekonomika a mena však zostávajú stabilné a dôvodom na obavy nie je ani pokles devízových rezerv. Vyhlásil to v piatok guvernér čínskej centrálnej banky Čou Siao-čchuan. Problém príliš vysokého zadlženia vo vzťahu k vlastnému majetku sa týka najmä nefinančných spoločností, úroveň zadlženia je však potrebné kontrolovať vo všetkých odvetviach, povedal guvernér na tlačovej konferencii.Po finančnej kríze z roku 2008 sa Čína snaží podporiť hospodársky rast uvoľnením podmienok na úverovanie. To spôsobilo, že celkový dlh vlády, firiem a domácností, ktorý bol pred krízou na úrovni približne 150 % hrubého domáceho produktu (HDP) vzrástol až na súčasných viac ako 260 % HDP. Centrálna banka neplánuje zásadné zmeny, existujúce regulácie však bude uplatňovať dôslednejšie, povedal Čou Siao-čchuan.V otázke devízových rezerv, ktoré ku koncu februára klesli na čosi viac ako 3 bilióny USD z rekordných 4 biliónov USD v roku 2014, podľa guvernéra centrálnej banky nie je dôvod na obavy. Zníženie devízových rezerv, ktoré banka čiastočne využila aj na stabilizáciu čínskeho jüanu, je podľa neho normálne, pretože pôvodne ani nemali byť tak vysoké. „Primeraný pokles teda nie je niečo zlé,“ povedal guvernér čínskej centrálnej banky.


Spojené štáty môžu voči KĽDR zasiahnuť viacerými spôsobmi

ashington a diskutoval o možnosti rozmiestnenia jadrových zbraní v Južnej Kórei.

WASHINGTON. Spojené štáty môžu voči Severnej Kórei vojensky zasiahnuť viacerými spôsobmi. Pred novinármi to v pondelok vo Washingtone vyhlásil americký minister obrany James Mattis, uviedla agentúra Reuters. "Existuje mnoho vojenských alternatív, ktorých sa môžeme chopiť po dohode s našimi spojencami, aby sme ochránili ich a naše vlastné záujmy," povedal Mattis. Šéf Pentagónu nechcel hovoriť o podrobnostiach. Kladne však odpovedal na otázku, či existujú aj plány, ktoré by juhokórejské hlavné mesto Soul nevystavili riziku zničujúceho útoku zo strany KĽDR. Soul je totiž v dosahu delostrelectva KĽDR, ktorá má okrem jadrových a konvenčných zbraní i značný chemický a biologický arzenál. Mattis tiež potvrdil, že Washington a Soul diskutovali o možnosti rozmiestnenia menších taktických jadrových zbraní v Južnej Kórei. Napriek ďalšiemu kolu sankcií, ktoré na Pchjongjang pred týždňom uvalila Bezpečnostná rada OSN za skúšku vodíkovej bomby, Severná Kórea uplynulý piatok znovu vypálila raketu ponad Japonsko. Mattis v tejto súvislosti odmietol hlasy volajúce v Spojených štátoch a Japonsku po zostrelení rakiet použitých pri severokórejských testoch. Podľa neho to nie je potrebné, pretože zatiaľ nie sú priamou hrozbou pre USA ani ich spojencov. V opačnom prípade sa však Washington zachová inak, uistil americký minister obrany. Veľvyslankyňa USA pri OSN Nikki Haleyová cez víkend uviedla, že Bezpečnostná rada OSN vyčerpala svoje možnosti, pokiaľ ide o zastavenie jadrového programu Severnej Kórey. Naznačila tiež možnosť vojenského zásahu, ak bude Pchjongjang pokračovať v raketových a jadrových skúškach. "V podstate sme vyčerpali všetko, čo môžeme v tejto chvíli v Bezpečnostnej rade urobiť," povedala Haleyová pre spravodajskú televíziu CNN. Severná Kórea bude podľa nej "zničená", ak bude pokračovať vo svojom "ľahkovážnom" konaní. Podľa agentúry Reuters môžu USA z nesmrtiacich vojenských možností využiť námornú blokádu zameranú na presadzovanie sankcií, kybernetické útoky či rozmiestnenie nových zbraní v Južnej Kórei, kde majú Spojené štáty 28.500 vojakov. Severokrórejský jadrový program bude kľúčovou témou všeobecnej rozpravy 72. Valného zhromaždenia OSN, ktoré sa dnes začne v New Yorku. Vo štvrtok bude Bezpečnostná rada OSN na žiadosť Spojených štátov rokovať na úrovni ministrov zahraničných vecí o ďalšom postupe voči Pchjongjangu.


Minister Kažimír by bol za zverejňovanie platov lekárov

Vedia ľudia v tejto krajine, že tie platy sú medzi troma a štyrmi tisícmi mesačne? kládol si otázku.

BRATISLAVA. Minister financií Peter Kažimír (Smer) by bol rád a posmeľuje ministra zdravotníctva Tomáša Druckera (nominant Smeru) k tomu, aby verejne komunikoval platy lekárov v zdravotníctve. "Vedia ľudia v tejto krajine, že tie platy sú medzi troma a štyrmi tisícmi mesačne?" kládol si otázku Kažimír v parlamente v rámci diskusie o Návrhu štátneho záverečného účtu SR za rok 2016. Podľa ministra to ľudia nevedia a ani to tak necítia, pretože sa hovorí o tom, že peňazí je v zdravotníctve málo. Šéf rezortu financií si pritom podľa vlastných slov uvedomuje, že súboj o tom, či je dosť alebo málo peňazí v zdravotníctve, tu je, bol a aj bude. On si však myslí a vyplýva to podľa neho aj z medzinárodného porovnávania, že Slovensko má už dnes väčšie výdavky na verejné zdravotníctvo ako okolité krajiny a porovnateľné s vyspelými krajinami. "Pritom nemáme výsledky, naozaj objektívne nemáme výsledky," zdôraznil Kažimír. Pomôcť má preto podľa jeho slov projekt revízie výdavkov v tomto rezorte, ktorý sa spustil v rámci projektu Hodnoty za peniaze. Podľa Kažimíra by mal byť jeho prvý odpočet zverejnený o pár týždňov. "Nechcem predbiehať, ale nejaké výsledky budú možno predmetom verejnej debaty a aj debaty tu v pléne," naznačil minister. Opozičný poslanec Eduard Heger (OĽaNO-NOVA) s ministrom súhlasil v tom, že výsledky sú to, čo je potrebné v zdravotníctve vidieť. "Toto je hodená rukavica ministrovi zdravotníctva, aby začal v tomto rezorte jasne upratovať a dokázal svoje kvality ako krízový manažér a krízu vyriešil," uviedol poslanec. Treba teda podľa neho vo vnútri v rezorte "poupratovať", aby sa peniaze vynakladali efektívne. Podľa poslanca Mareka Krajčího (OĽaNO-NOVA) však vyspelé európske krajiny vynakladajú v priemere na zdravotníctvo oveľa viac. "Napríklad v Česku boli výdavky minulý rok o 311 eur na obyvateľa vyššie, čo je o 20 % viac ako na Slovensku," vyčíslil poslanec. V EÚ je priemer na obyvateľa podľa neho ešte vyšší, a to o 1242 eur na obyvateľa.


V Kalifornii otestovali lietadlo s elektromotorom

CAMARILLO. Kalifornská spoločnosť Ampaire, Inc. otestovala lietadlo, ktoré poháňa spaľovací aj elektrický motor. Stroj Cessna 337 Skymaster dokáže odviezť šesť ľudí. Počas testovacieho letu nad Camarillo Airport boli na palube pilot a letecký inžinier.  Lietadlo má bežne dva spaľovacie motory, jeden vzadu a druhý v prednej časti. Firma však nahradila jeden z nich elektromotorom na batérie. Takýto krok znižuje emisiu skleníkových plynov a tiež prevádzkové náklady. Cieľom Ampaire, Inc. je dodávať tieto lietadlá regionálnym leteckým spoločnostiam, ktoré by ich mohli využívať na krátke cesty. Tento rok plánuje otestovať spolu s Mokulele Airlines predvýrobný prototyp na Maui.


Johnson chce tisíce nových ciel a policajtov

Britský premiér chce tvrdšie zakročiť proti kriminalite.

LONDÝN. Britský premiér Boris Johnson mieni tvrdšie zakročiť proti kriminalite a chce to dosiahnuť postavením 10.000 nových väzenských ciel a zamestnaním ďalších 20.000 policajtov. Okrem toho plánuje dať tisícom ďalších policajtov rozsiahlejšie právomoci pri osobných prehliadkach a výrazne obmedziť možnosti predčasného prepustenia odsúdených, uviedol Johnson v článku pre nedeľník Mail on Sunday. Ako ďalej napísal, výstavba nových väzenských ciel bude stáť okolo 2,5 miliardy libier (približne 2,66 miliardy eur). Tieto finančné prostriedky mu už prisľúbil minister financií Sajid Javid. Predseda britskej vlády požaduje tiež prísnejšie tresty za násilné trestné činy a znásilnenie, ako aj za nosenie nožov. Práve trestné činy spáchané nožom sú hlavným argumentom tvrdšieho postupu voči kriminalite, pričom hneď na úvod svojho článku píše, že počet vrážd, pri ktorých bol použitý nôž, je v Británii na najvyššej úrovni od roku 1946. V prípade realizácie tohto opatrenia bude mať ďalších 8000 policajtov, a to aj nižšie postavených, oprávnenie vykonať takzvané stop-and-search (zastav a prehľadaj) kontroly osôb. Zvyšuje sa tým riziko kontrol aj bez objektívne odôvodneného podozrenia, napísal nemecký týždenník Der Spiegel. Johnson chce sprísniť i podmienky výkonu trestu. Zrušiť sa má napríklad automatické prepustenie páchateľov, ktorí neboli klasifikovaní ako nebezpeční, po odpykaní si polovice trestu. Odsúdení si majú do posledného dňa odsedieť aj krátke tresty odňatia slobody v trvaní pol roka. Nový premiér v článku odôvodňuje značné investície do väzníc aj potrebou lepšej resocializácie. Preplnené väzenské zariadenia sú podľa neho "továrňami, ktoré robia zlých ľudí ešte horšími". Mali by sa tam zlepšiť aj podmienky na vzdelávanie a prepustení páchatelia by mali čo najrýchlejšie dostať byt a prácu, aby sa lepšie integrovali do spoločnosti.


Situácia na cudzineckej polícii sa má zlepšiť, Kaliňák chystá zmeny

Cudzinecká polícia dostane nové priestory, zvýši sa aj počet policajtov.

BRATISLAVA. Situácia na cudzineckej polícii, kde cudzinci často aj nocujú, aby sa stihli dostať na rad, sa podľa ministra vnútra Roberta Kaliňáka zlepší. Okrem nových priestorov zvýšia aj počet policajtov a cudzincov rozdelia do viacerých skupín, avizoval minister v stredu po rokovaní vlády. „Pripravili sme nové priestory, ktoré budú mať väčšiu kapacitu a v ktorých bude väčších počet policajtov, a to o 50 miest,“ povedal Kaliňák. Minister dodal, že dnes policajti musia vybaviť o 40 percent viac žiadostí ako pred rokom, čo sa pri súčasnom počte policajtov na cudzineckej polícii nedá zvládnuť. Nové priestory by podľa neho mali otvoriť do konca roka.Ďalším opatrením bude to, že cudzincov rozdelia do troch kategórií – na žiadateľov, ktorí pochádzajú z krajín, s ktorými máme bezvízový styk, na občanov z tretích krajín, ktorí k nám cestujú individuálne, a tretia skupina bude pre investorov a veľké firmy, ktoré vybavujú svojim zamestnancom pobyt na Slovensku. Ide napríklad o firmy ako Kia či Jaguar Land Rover.


SPD kritizuje volebný plagát AfD s podobizňou Willyho Brandta

Brandt počas svojho života bojoval proti diskriminácii a za slušné Nemecko.

BERLÍN. Volebný plagát krajne pravicovej strany Alternatíva pre Nemecko (AfD), ktorá vo svojej kampani do septembrových krajinských volieb v Brandenbursku použila plagát s podobizňou a výrokom niekdajšieho sociálnodemokratického kancelára a Willyho Brandta, vyvolal pohoršenie členov Sociálnodemokratickej strany Nemecka (SPD). Informovali o tom vo štvrtok viaceré nemecké médiá. Na volebnom plagáte je zobrazená tvár Brandta s jeho citátom "Naberme odvahu na viac demokracie" s dôvetkom "Willy Brandt, 1969". Po 50 rokoch si AfD na plagát pod Brandtovu podobizeň doplnila výzvu "Voľte AfD" a slogan "My píšeme dejiny". "Odvolávanie sa na Willyho Brandta je veľkým zneužitím (jeho osoby) a je jednoducho obscénne," povedal bývalý predseda parlamentu Wolfgang Thierse pre denník Der Tagesspiegel. Volebný plagát kritizovala aj predsedníčka vlády Meklenburska-Predpomoranska Manuela Schwesigová. "Je nemiestne, že AfD využíva a zneucťuje dedičstvo Willyho Brandta," napísala na Twitteri. Predseda frakcie SPD v krajinskom parlamente Ralf Stegner na Twitteri uviedol, že Brandt počas svojho života bojoval proti diskriminácii a za slušné Nemecko, zatiaľ čo AfD symbolizuje presný opak. Thierse odsúdil i ďalšie podobné analógie z dielne AfD, ako napríklad odvolávanie sa na pokojnú zmenu moci v roku 1989 a občianske hnutie v bývalej Nemeckej demokratickej republike (NDR). Ide totiž podľa neho o prekrúcanie skutočností. Vtedy išlo o slobodu, demokraciu a otvorenosť. "Prirovnávanie dnešnej Spolkovej republiky Nemecko k vtedajšej NDR je "neuveriteľnou bagatelizáciou NDR". Tá bola totiž podľa jeho slov neslobodným štátom, pričom terajšie Nemecko je naopak také slobodné, že v ňom môže pôsobiť dokonca aj AfD.


Zdolaného čaká boj o záchranu. Maďari veria, že proti Slovákom prekvapia

Duel medzi Slovenskom a Maďarskom rozhodne o tom, kto si zahrá v baráži o účasť vo svetovej skupine.

BRATISLAVA. Maďarskí tenisti si pred nadchádzajúcim stretnutím so Slovákmi v rozhodujúcom 2. kole I. skupiny euroafrickej zóny Davisovho pohára 2017 (3. - 5. februára v NTC v Bratislave) uvedomujú pozíciu outsiderov, svojich súperov by radi prekvapili. V rovnakej fáze vlani v júli na antuke v Budapešti so Slovenskom prehrali 0:3. "Slovenský tím je jasným favoritom. Naším cieľom je sťažiť mu to. Budeme robiť všetko, čo bude v našich silách," avizuje nový kapitán hostí Gábor Köves. Ten dal dôveru štvorici Márton Fucsovics, Attila Balázs, Gábor Borsos a Levente Gödry. Rebríčkovo najlepší singlista v maďarskej nominácii Fucsovics na utorkovej tlačovej konferencii o šanci svojho tímu na úspech hovoril v podobnom duchu: "Verím, že Slovákov môžeme zaskočiť. Minulý rok sme hrali na antuke, pre mňa je tvrdý povrch lepší. Máme v mužstve ako dvojku Attilu Balázsa, ktorý chytil dobrú formu a darí sa mu predvádzať kvalitné výkony." Balázs sa nedávno vrátil do profesionálneho tenisu po pauze vynútenej nepríjemným zranením prsta. "Snažil som sa z toho dostať, no dlho som nebol úplne pripravený. Hrať turnaje by bolo stratou času a peňazí, takže som sa venoval skôr práci trénera a zápasom na klubovej úrovni," uviedol. "Opäť som však získal motiváciu, polepšilo sa mi aj zdravotne. Zatiaľ hrám dobre. Nemám čo stratiť, je to možno moja posledná šanca zahviezdiť. Cením si dôveru kapitána a dúfam, že ho nesklamem," dodal. Dvadsaťsedemročný budapeštiansky rodák prezradil aj možný scenár stretnutia, s ktorým by bol spokojný. "Po prvom dni by bol pre nás optimálny stav 1:1. V takom prípade bude veľmi dôležitá štvorhra. Ak by sme v nej zvíťazili, mohli by sme na Slovensku uspieť pomerom 3:2," myslí si. Nehrajúci kapitán slovenského tímu Miloslav Mečíř na stretnutie s Maďarskom nominoval štvoricu Martin Kližan, Jozef Kovalík, Lukáš Lacko a Andrej Martin. Najvyššie rebríčkovo postavených slovenských singlistov v nominácii dopĺňajú náhradníci Norbert Gombos a deblový špecialista Igor Zelenay. Hrať sa bude loptami Dunlop na tvrdom povrchu Premier Court pod zatiahnutou strechou Aegon arény NTC. Prvá z dvoch piatkových dvojhier sa začne o 15.00 h, sobotňajšiu štvorhru naplánovali na 14.00 h a úvodný z dvoch nedeľňajších singlov rozohrajú o 13.00 h. Hlavným rozhodcom bude Poliak Grzegorz Wójcik, empajrovými Britka Fiona Edwardsová a Američan Greg Allensworth, kontrolný systém Jastrabie oko obslúži Švéd Anders Wennberg. Víťaz postúpi do play-off o svetovú skupinu MS tímov ITF 2018 (bude sa hrať 15. - 17. septembra 2017). Zdolaného bude čakať jesenná záchranárska úloha proti niekomu z tria Holandsko, Poľsko a Bosna a Hercegovina.


Víťazkou WTA turnaja v Taškente sa stala Van Uytvancková

TAŠKENT. Belgická tenistka Alison van Uytvancková sa stala víťazkou dvojhry na turnaji WTA v uzbeckom Taškente. Vo finále zdolala ako nasadená trojka osmičku "pavúka" Rumunku Soranu Cirsteovú 6:2, 4:6, 6:4. Alison van Uytvancková (3-Belg.) - Sorana Cirsteová (8-Rum.) 6:2, 4:6, 6:4


Trumpov tím už vyberá adeptov pre dôležité vládne a bezpečnostné posty

Trumpov poradca pre prezidentské menovania ale odmietol poskytnúť detaily ohľadom toho, kedy sa pristúpi k prvým zmenám.

WASHINGTON/BRUSEL/AMSTERDAM. Novozvolený americký prezident Donald Trump začal s tímom svojich hlavných spolupracovníkov vyberať členov nového vládneho kabinetu a posudzovať stovky adeptov na obsadenie vysokých postov v kľúčových rezortoch. Mnohé z týchto funkcií si pritom vyžadujú viacnásobné bezpečnostné previerky či potvrdenie v Senáte, informovala v noci na štvrtok agentúra AP. Trumpov tím sa za týmto účelom zišiel súkromne a začal sa tak proces preberania moci od administratívy dosluhujúceho demokratického prezidenta Baracka Obamu. V danej skupine sa okrem iných nachádzajú predseda pre odovzdanie vlády a guvernér štátu New Jersey Chris Christie, predseda republikánskeho národného výboru Reince Priebus, novozvolený viceprezident USA Mike Pence či manžel Ivanky Trumpovej Jared Kushner. Tím kladie dôraz na rýchle obsadenie najdôležitejších postov v oblasti národnej bezpečnosti, potvrdili nemenované zdroje oboznámené s rokovaniami. Bill Hagerty, Trumpov hlavný poradca pre prezidentské menovania, však odmietol poskytnúť detaily ohľadom toho, kedy sa pristúpi k prvým personálnym zmenám. V budúcej vláde Donalda Trumpa budú zrejme jeho najoddanejší stúpenci vrátane bývalého starostu New Yorku Rudyho Giulianiho či niekdajšieho kongresmana Newta Gingricha. Giuliani by sa podľa spravodajskej stanice NBC News mohol stať ministrom spravodlivosti a Gingrich šéfom diplomacie. Medzi ďalšími možnými kandidátmi sa spomína generál vo výslužbe Michael Flynn (ako minister obrany či poradca pre národnú bezpečnosť), bankár a finančný šéf Trumpovho volebného tímu Steve Mnuchin (minister financií) a republikánsky finančník Lew Eisenberg (minister obchodu). Bývalý kandidát na post prezidenta USA za Demokratickú stranu Bernie Sanders vyhlásil, že je pripravený spolupracovať s novozvolenou hlavou štátu v oblasti pomoci robotníckej triede, bude však "rázne oponovať" ostatnej politike, ktorú Trump prisľúbil. Senátor za štát Vermont vo vyhlásení ďalej uviedol, že Trump sa "trafil do hnevu upadajúcej strednej triedy, ktorá je už otrávená a unavená ekonomikou establišmentu, politikou establišmentu a médiami establišmentu". Slová 75-ročného nezávislého senátora citovala v noci na štvrtok agentúra AP. Sanders tvrdí, že ak Trump "myslí vážne presadzovanie politiky zameranej na zlepšenie podmienok pracujúcich rodín, potom je spolu s ďalšími pokrokovými ľuďmi pripravený na spoluprácu." Ak však bude Trump "presadzovať rasistickú, sexistickú, xenofóbnu a protienvironmentálnu politiku, bude jeho ráznym oponentom". Sanders bol súperom Hillary Clintonovej v boji o prezidentskú nomináciu Demokratickej strany; po tom, ako bývalá prvá dáma USA zvíťazila v primárkach, ju Sanders v ďalšom boji podporil. Holandský premiér Mark Rutte sa v stredu svojím vyhlásením pripojil k ďalším európskym štátnikom, ktorí veria v kontinuitu dobrých vzťahov so Spojenými štátmi aj po zvolení Donalda Trumpa. O niečo skeptickejší názor prejavil šéf holandskej diplomacie Bert Koenders, informuje spravodajský server DutchNews.nl. Rutte pripomenul, že Holandsko a USA sú dlhodobí spojenci a partneri, ktorí úzko spolupracujú s cieľom vytvoriť "bezpečnejší, lepší a prosperujúci svet". "Holandsko a USA majú dlhú spoločnú históriu. Predpokladám, že nová americká vláda bude pokračovať v spolupráci s Holandskom a so zvyškom sveta na základe spoločných hodnôt a zásad, v súlade so silnou americkou tradíciou," vyjadril nádej Rutte. Oveľa skeptickejší ako premiér bol na adresu budúceho prezidenta USA minister zahraničných vecí Holandska. V krátkom vyhlásení pre médiá zdôraznil, že Trump bude posudzovaný podľa svojich skutkov. "Americký ľud prehovoril," zhodnotil povolebnú situáciu v USA Koenders bez toho, aby zablahoželal Trumpovi k jeho víťazstvu. Novozvolenému americkému prezidentovi musíme dať príležitosť viesť krajinu. Vyhlásila to v stredu jeho porazená demokratická rivalka Hillary Clintonová, ktorá zároveň vyjadrila nádej, že Trump bude úspešným prezidentom všetkých Američanov. Informovala o tom v noci na štvrtok spravodajská stanica BBC. Clintonová vyzvala svojich stúpencov, aby rešpektovali výsledky volieb, a zdôraznila, že ústava ukladá pokojné odovzdanie moci. "Donald Trump bude naším prezidentom. Musíme mu umožniť viesť túto krajinu," vyhlásila Clintonová počas verejného príhovoru v New Yorku v prítomnosti svojho manžela a dcéry. Hillary Clintonová bola víťazkou utorkových prezidentských volieb v USA aj na území štátu New Hampshire. Vyplýva to z neoficiálnych výsledkov, ktoré priebežne zverejňuje stanica CNN. V počte hlasov odovzdaných bežnými občanmi podľa údajov CNN tesne vedie Clintonová, a to aktuálne o dve desatiny percentuálneho bodu (47,7 ku 47,5 percenta). V prípade New Hampshire ako jedného zo štátov, kde výsledky deň po skončení hlasovania stále neboli známe, získala Clintonová ďalších štyroch voliteľov. Celkovo by tak malo za ňu v zbore voliteľov hlasovať najmenej 232 delegátov, zatiaľ čo pri Trumpovi sa momentálne uvádza číslo 290. Posledným zo štátov USA, kde CNN dosiaľ neoznámila víťaza, je Michigan. Ten je jedným z viacerých označovaných prívlastkom nerozhodné. Trump dokázal poraziť Clintonovú i vďaka úspechu v tejto skupine štátov, kam boli zaradené aj Severná Karolína či Florida.


Valjent mieri z Chieva Verona do RCD Mallorca

Mallorca pôsobí v druhej najvyššej španielskej súťaži Segunda División.

PALMA DE MALLORCA. Slovenský futbalový obranca Martn Valjent si pravdepodobne ani v tejto sezóne nezahrá za taliansky klub Chievo Verona. Ako referuje CER Deportes Baleares, 22-ročný rodák z Dubnice nad Váhom by mal zanedlho prestúpiť do klubu RCD Mallorca, ktorý pôsobí v druhej najvyššej španielskej súťaži Segunda División. Podľa správ z Iberského polostrova je dotiahnutie transferu údajne otázkou niekoľkých hodín. Zadák schopný nastupovať v strede obrany aj na jej kraji sa taktiež ocitol v hľadáčiku Osasuny Pamplona. Valjent ostatných päť rokov strávil v talianskom klube Ternana Calcio, v sezóne 2017/2018 tam hosťoval už ako kmeňový hráč Chieva Verona.


Umelá inteligencia vytvorila tajnú komunikáciu, ktorej nerozumieme

Umelé inteligencie od Google sa naučili posielať šifrované správy. Nevieme presne, ako ich metóda funguje.

WASHINGTON, BRATISLAVA. Je to projekt, ktorý skúma možnosti umelých neurónových sietí. Najnovšie im dali výskumníci projektu Google Brain nezvyčajnú úlohu: pokúste sa vytvoriť bezpečnú komunikáciu. A poraďte si prakticky sami a tak, ako len dokážete. Výsledkom boli správy, ktoré sa podľa vedeckej štúdie naučila umelá inteligencia sama ukryť pred neželenými pohľadmi. Stvorila vlastný kryptograficky algoritmus. Inžinieri začali s trojicou umelých neurónových sietí. Alice, Bob aj Eve dostali rôzne úlohy: Alice sa mala naučiť posielať šifrované správy, Bob sa ich mal naučiť čítať a Eve sa mala pokúsiť o špehovanie celej komunikácie. Podmienky dostali relatívne jednoduché: ak Bobovo dešifrovanie bude príliš ďaleko od pôvodnej správy, prehral. Ak bude Eve úspešnejšia ako by bolo náhodné hádanie, prehrala Alice. V Google následne inteligenciám nepovedali, ako šifrovať správy. Len Alice a Bobovi dali spoločný kľúč (Eve ho nepoznala) a celý experiment spustili. Spočiatku sa umelým neurónovým sieťam príliš nedarilo. No ako sa scenár opakoval, Alice a Bob sa podľa magazínu New Scientist začali zlepšovať. Alice si vytvorila vlastnú stratégiu šifrovania a Bob sa naučil správu prečítať. Po 15-tisíc opakovaniach dokázal Bob rozlúštiť zašifrovanú správu od Alice, pričom Eve dokázala uhádnuť len zhruba polovicu bitov tvoriacich správu – čo je rovnako, ako by hádala úplne náhodne. Výskumníci priznávajú, že v skutočnosti nie úplne rozumejú, ako samotné šifrovanie prebieha. V porovnaní s najšikovnejšími ľudskými metódami má byť relatívne primitívne. Pochopiť metódu zvolenú Alice však nebolo cieľom ani v možnostiach experimentu. Tým bolo ukázať, do akej miery sú umelé inteligencie užitočné pri komunikácií a či sa vôbec dokážu naučiť svoju komunikáciu chrániť. Ukazuje sa, že odpoveď je áno. arxiv.org/pdf/1610.06918v1.pdf


Elon Musk ponúkol pomoc pri záchrane thajských chlapcov

Musk ponúkol svoj vlastný tím expertov, ktorí by mohli so záchranou chlapcov pomôcť.

SAN FRANCISCO. Americký miliardár Elon Musk vyslal do Thajska tím expertov, ktorí zhodnotia spôsoby, akými možno pomôcť členom mládežníckeho futbalového družstva uviaznutým v jaskyni. Muskove spoločnosti SpaceX a The Boring Company by mohli asistovať pri zisťovaní presnej lokalizácie chlapcov, čerpaní vody alebo poskytovaní výkonných batériových článkov Tesla Powerwalls, uviedol Muskov hovorca, ktorého v piatok citovala agentúra Bloomberg. Či thajská vláda ponuku prijala, nebolo bezprostredne známe. Všetkých 12 mladých futbalistov a ich trénera, ktorí koncom júna uviazli v jaskyni na severe Thajska, objavil pár britských potápačov v pondelok. Úsilie o ich záchranu však komplikujú úzke priechodné chodby a stúpajúca voda v jaskynnom systéme. Väčšina chlapcov vo veku od 11 do 16 rokov pritom nevie plávať. Pátranie sa začalo vo vnútri jaskynného komplexu Tcham Luang Nang Non v provincii Čiang Rai 23. júna. Okrem potápačov thajského vojenského námorníctva sa do pátrania zapojili aj záchranári americkej armády aj tímy z Austrálie. Pomáhajú im aj britskí jaskynní potápači, čínski experti a niekoľko ďalších dobrovoľníkov z rôznych krajín sveta. Bývalý potápač thajskej elitnej námornej jednotky SEAL, ktorý sa podieľal na operácii, zomrel v piatok v dôsledku nedostatku kyslíka. O život prišiel počas nočnej misie, ktorej úlohou bolo doručenie nádob s kyslíkom. Tridsaťosemročný potápač zomrel na ceste späť k základni zriadenej v jaskyni; kolegom sa ho už nepodarilo oživiť. Podľa dostupných informácií sa skupina futbalistov s trénerom vydala na prieskum jaskyne. V dôsledku silného dažďa ich však v podzemí prekvapili náhle záplavy, ktoré im znemožnili dostať sa von. Minulý rok, po tom, ako ničivý hurikán zasiahol Portoriko, tamojšia vláda požiadala miliardára Elona Muska o pomoc. Jeho ďalšia spoločnosť Tesla vyslala na tento karibský ostrov články Powerwalls a poskytla rady ohľadom obnovy infraštruktúry. "Domnievam sa, že thajská vláda má situáciu pod kontrolou, ale rád by som jej v prípade záujmu pomohol," napísal Musk na sociálnej sieti Twitter. Do úvahy pripadajú najmä vŕtacie technológie firmy The Boring Company.


Priemysel sa v auguste zotavil v eurozóne aj v celej Únii

Darilo sa Malte a Estónsku. Naopak, produkcia klesla v Chorvátsku a na Slovensku.

LUXEMBURG. Priemyselná produkcia v eurozóne aj v Európskej únii (EÚ) sa v auguste zotavila po dvoch mesačných poklesoch po sebe. Priemyselná produkcia v eurozóne v auguste medzimesačne stúpla o 0,4 a v celej EÚ o 0,1 percenta, uviedol to európsky štatistický úrad Eurostat. V júli klesla o 0,4 percenta, respektíve 0,1 percenta, a v júni o 1,5 percenta, respektíve o 1,4 percenta. V medziročnom porovnaní priemyselná produkcia v eurozóne v auguste padla o 2,8 percenta a v celej Únii o dve percentá. Produkcia kapitálových tovarov v eurozóne v auguste medzimesačne vzrástla o 1,2 percenta a v EÚ o 0,8 percenta a produkcia medzitovarov o 0,3 percenta, respektíve o 0,2 percenta. Produkcia tovarov krátkodobej spotreby sa znížila o 0,3 percenta, respektíve o 0,6 percenta, produkcia tovarov dlhodobej spotreby o 0,4 percenta, respektíve o 0,5 percenta, a produkcia energií o 0,4 percenta, respektíve o 0,6 percenta. Spomedzi členských štátov EÚ, pre ktoré mal Eurostat k dispozícii údaje, zaznamenali najprudší medzimesačný nárast priemyselnej produkcie Malta (+5,6 percenta), Estónsko (+3,9 percenta) a Lotyšsko (+3 percentá). Naopak, najvýraznejšie priemyselná produkcia klesla v Chorvátsku (-3 percentá), na Slovensku (-2,6 percenta) a v Litve (-2,4 percenta).


Dani Alves sa vracia do Brazílie, podpísal kontrakt s FC Sao Paulo

Brazílsky obranca pôsobil v klube v detstve.

SAO PAULO. Brazílsky futbalový obranca Dani Alves bude vo svojej kariére pokračovať v rodnej krajine. Tridsaťšesťročný reprezentant podpísal kontrakt s klubom FC Sao Paulo, v ktorom pôsobil v detstve. Najlepší hráč Copa América 2019, ktorý priviedol Brazíliu k zisku titulu, bol po vypršaní zmluvy s Parížom St. Germain bez angažmánu. "Mal som na stole viacero ponúk aj z európskych klubov a mohol som ísť kamkoľvek. Rozhodol som sa však pre návrat do Brazílie," citovala agentúra AFP slová Alvesa, ktorý sa dohodol s novým zamestnávateľom na zmluve do roku 2022. FC Sao Paulo je momentálne na piatom mieste najvyššej brazílskej súťaže.


Vatikán vyhlásil Matku Terezu za patrónku indickej Kalkaty

KALKATA. Vatikán vyhlásil v stredu svätú Matku Terezu za spolupatrónku rímskokatolíckej arcidiecézy indického mesta Kalkata, kde pôsobila väčšinu svojho života. Došlo k tomu 16 mesiacov po tom, ako pápež František vyhlásil túto bývalú rehoľnú sestru za svätú, informuje spravodajská stanica Fox News. Približne 500 ľudí sa zúčastnilo na omši v katedrále, kde generálny vikár prečítal dekrét, ktorý Matku Terezu ustanovuje za druhého patróna kalkatskej arcidiecézy. Jej meno bude odteraz spomenuté pri každej modlitbe veriacich z tejto arcidiecézy, ako aj počas každej omše konanej v tamojších kostoloch. Za prvého patróna Kalkaty vyhlásila v roku 1986 rímskokatolícka cirkev svätého Františka Xaverského. Dnešný krok Vatikánu súvisí s 20. výročím úmrtia Matky Terezy. Matka Tereza, vlastným menom Agnesë Gonxhe Bojaxhiu, sa narodila v roku 1910 v Skopje, ktoré vtedy patrilo Osmanskej ríši. Bola však etnicky albánskeho pôvodu. Väčšinu svojho života prežila v Indii. Bola zakladateľkou a prvou predstavenou rehoľného rádu Kongregácia misionárok lásky, ktorý sa stará o chorých na AIDS, lepru a tuberkulózu a spravuje tiež sieť sirotincov a škôl. V roku 1979 jej udelili Nobelovu cenu mieru. Zomrela 5. septembra 1997 vo veku 87 rokov.


Kollár navrhuje, aby určití pacienti boli oslobodení od doplatkov

BRATISLAVA. Štátna Všeobecná zdravotná poisťovňa (VšZP) nemá peniaze a jediné, čo urobí, je, že zníži kvalitu zdravotnej starostlivosti. Táto inštitúcia totiž vypovedala zmluvy s desiatkami zdravotníckych zariadení, lebo nie sú financie. Na štvrtkovej tlačovej konferencii to vyhlásil líder hnutia Sme rodina Boris Kollár. Pomôcť občanom v nelichotivej situácii má podľa jeho slov aj návrh novely zákona, ktorú predložil do parlamentu. Podľa Sme rodina sú peniaze na zdravotníctvo rozkradnuté a zodpovedných ľudí treba zavrieť. Situácii obyčajných pacientov má pomôcť návrh, aby viac ako jeden a pol milióna poistencov zdravotných poisťovní mohlo byť oslobodených od doplatkov za lieky, zdravotnícke pomôcky a dietetické potraviny. Malo by ísť o mladé rodiny s malými deťmi, dôchodcov a osoby s ťažkým zdravotným postihnutím. "Cieľom návrhu zákona je stanoviť poistencov, na ktorých sa vzťahuje nulový limit spoluúčasti za doplatky na lieky, zdravotnícke pomôcky a dietetické potraviny. Ide o opatrenie, ktoré sa môže dotknúť približne 1,6 milióna poistencov," uviedli predkladatelia návrhu. Navrhujú takto podporiť mladé rodiny s deťmi do troch rokov, ako aj dôchodcov a osoby s ťažkým zdravotným postihnutím. "Teda skupiny spoluobčanov, ktoré sú ekonomicky najviac ohrozené. Tieto skupiny našich spoluobčanov nebudú doplácať na lieky, zdravotnícke pomôcky a dietetické potraviny, ale ich uhradia zdravotné poisťovne z verejného zdravotného poistenia," vysvetľuje hnutie Sme rodina, ktoré chce takto zabezpečiť kvalitnejší život týmto skupinám ľudí. V novele presne určujú, že doplatky za lieky by nemali platiť deti do troch rokov, držiteľ preukazu fyzickej osoby s ťažkým zdravotným postihnutím alebo preukazu fyzickej osoby s ťažkým zdravotným postihnutím so sprievodcom, invalidný dôchodca, invalidný výsluhový dôchodca alebo invalid, ktorému nevznikol nárok na invalidný dôchodok. Ďalej poberateľ starobného dôchodku, dôchodku z výsluhového zabezpečenia policajtov a vojakov vo veku ustanovenom na vznik nároku na starobný dôchodok. A tiež osoba, ktorá má dôchodkový vek a nevznikol jej nárok na starobný dôchodok. Novela podľa hnutia nezaťaží štátny rozpočet ani rozpočet samospráv, iba rozpočty zdravotných poisťovní. "Zdravotné poisťovne nemajú vytvárať zisk, majú prerozdeľovať peniaze, ktoré im prídu. Nemôžu s nimi podnikať," povedala poslankyňa Zuzana Šebová (Sme rodina), podľa ktorej tieto peniaze patria poistencom. Zmeny si podľa Sme rodina vyžiadajú úpravu informačného systému zdravotných poisťovní. "S uvedenými zmenami súvisí aj významné zvýšenie administratívnej záťaže zdravotných poisťovní vyplývajúce z realizácie úhrad nad limit spoluúčasti," upozorňujú.


Fico očakáva pomoc mimovládok v boji proti korupcii

Ministerstvo vnútra zverejnilo výzvu na čerpanie eurofondov pre tretí sektor.

BRATISLAVA. Európska únia podporí sumou 15 miliónov eur rozvoj občianskej spoločnosti na Slovensku. Oznámil to vo štvrtok predseda vlády SR Robert Fico (Smer). Očakáva, že mimovládne organizácie prídu s projektmi, ktoré pomôžu súčasnej vláde bojovať proti korupcii. Úrad vlády usporiadal tlačovú konferenciu v deň, keď ministerstvo vnútra zverejnilo výzvu na čerpanie eurofondov pre tretí sektor. Premiér v tejto súvislosti prijal splnomocnenca vlády SR pre rozvoj občianskej spoločnosti Martina Giertla a riaditeľa odboru Operačného programu Efektívna verejná správa sekcie európskych programov ministerstva vnútra Samuela Arbeho. "Hovoríme o sume 15 miliónov eur, čo je v histórii Slovenska prvý takýto finančný balík, ktorý môžu mimovládne organizácie prostredníctvom projektov čerpať," povedal Fico. Obe výzvy, ktoré boli vypísané, označil za súčasť krokov vládnej koalície v boji proti korupcii. "Dnešné rokovanie a jeho konkrétny výsledok je len jeden z mnohých, ktoré mám pripravené na nasledujúce obdobie. Verím, že mimovládne neziskové organizácie predložia v boji proti korupcii projekty, ktorých uplatnenie v praxi nám umožní zlepšiť a zefektívniť rozhodovacie procesy a zároveň sa umožní zapojiť do týchto procesov čo najširšiu občiansku verejnosť," zdôraznil. Podľa premiéra nie sú na mieste obavy, že sa tretí sektor dostane do konfliktu záujmov, ak prijme prostriedky od štátu, ktorého fungovanie kritizuje. "Je to jeden z najlepších spôsobov financovania projektov, pretože presne vieme, odkiaľ peniaze idú," domnieva sa. "Nevidím dôvod, prečo by sa mala obávať akákoľvek nezisková, mimovládna organizácia, že bude v konflikte záujmov. Nie je v konflikte, pretože sama musí piatimi percentami spolufinancovať takýto projekt a tá suma peňazí od stotisíc do 400-tisíc eur je plne pokrytá z európskych fondov. Nemá to preto nič spoločné so štátom," uzavrel Fico. Prvá eurofondová výzva s alokáciou osem miliónov eur je zameraná na tvorbu lepšej verejnej politiky, boj proti korupcii a podporu transparentnosti vo verejnej správe. Druhá s alokáciou sedem miliónov eur je zameraná na prehĺbenie občianskej informovanosti a participáciu občanov na verejných politikách. Vládny splnomocnenec ozrejmil, že výzvy sú dlho očakávané. Verí, že príde veľa kvalitných projektov. "Dva roky sme hľadali spoločenskú objednávku, dva roky sme oslovovali mimovládne organizácie," uviedol Giertl, ktorý podľa jeho slov využil pri tejto príležitosti svoju dvadsaťročnú skúsenosť z pôsobenia v treťom sektore. "Verím, že spoločenská objednávka je a tieto peniaze sa podarí čerpať tak, aby témy verejných politík, boja proti korupcii a za transparentnosť na Slovensku našli odozvu a riešili sa," doplnil. Samuel Arbe uistil, že obe výzvy zapadajú do Operačného programu Efektívna verejná správa, ktorého cieľom je zefektívniť jej fungovanie. "Očakávame, že organizácie občianskej spoločnosti budú predkladať projekty v takom duchu, ktorý prispeje k tomu, aby verejná správa bola kvalitnejšia," uviedol. Výzvy sú podľa Arbeho adresované na celé území Slovenska, aj pre lokálnu úroveň. Rezort preto zorganizuje v najbližšom období sériu desiatich informačných regionálnych seminárov.


AKTUALIZOVANÉZa chemickou haváriou v Porúrí bolo ľudské zlyhanie

BERLÍN. Zlyhanie ľudského faktora, konkrétne fatálny omyl jedného zo zamestnancov chemičky Hamm, ktorý pri prečerpávaní z cisternovej lode nechtiac vpustil kyselinu chlorovodíkovú do zásobníka s 96-percentnou kyselinou sírovou, spôsobil štvrtkový ekologický poplach v nemeckom meste Oberhausen. Zásobník totiž po chemickej reakcii praskol a došlo k úniku nebezpečných výparov do ovzdušia. Informoval o tom Západonemecký rozhlas (WDR) s odvolaním sa na úradujúceho šéfa chemičky Axela Knaubera, ktorý materiálne škody vyčíslil na asi 1,5 milióna eur. Okolnosti, ktoré viedli k úniku chemikálií, sú predmetom vyšetrovania kriminálnej polície. Pohotovostné zložky uzavreli široké okolie miesta úniku a odporučili občanom, aby zostali doma a neotvárali okná. V blízkych štvrtiach Oberhausenu nepremávala verejná doprava a bol evakuovaný nešpecifikovaný počet ľudí. Pozastavená bola aj premávka na priľahlej železničnej trati, na neďalekej diaľnici a lodná doprava na kanáli Rýn-Herne. Školáci i deti z materských škôl nemohli až do popoludňajších hodín vyjsť von. Desať zamestnancov podniku Wirtschaftsbetriebe Oberhausen utrpelo zranenia, dvaja z nich sú kvôli podráždeniu dýchacích ciest v nemocnici. Celkovo vyhľadalo lekársku pomoc pre ťažkosti s dýchaním približne 150 ľudí. Miesto úniku sa podarilo medzičasom utesniť. Viditeľný oblak sa pohyboval severovýchodným smerom, hasiči sa ho snažili zneškodniť pomocou vodných diel, čo viedlo k výraznému zníženiu koncentrácie kyseliny.


V starších routeroch od Huawei objavili skryté bezpečnostné diery

LONDÝN. Telekomunikačná spoločnosť Vodafone objavila bezpečnostné medzery v zariadeniach, ktoré čínska spoločnosť Huawei dodala v rokoch 2011 a 2012 jej talianskej pobočke. Uvádza sa to v utorkovom oznámení spoločnosti Vodafone. Najväčšia európska telekomunikačná skupina uviedla, že bezpečnostné chyby našla v dvoch produktoch a že oba prípady boli rýchlo vyriešené. Ide hlavne o domáce routery a prístroje v sieťovej infraštruktúre. V zariadeniach od Huawei Vodafone našiel "zadné vrátka" (backdoor), ktoré sa dajú využiť na špionážne účely. Ide o špeciálny vstup do systému alebo programu, ktorý je skrytou súčasťou jeho kódu a využíva sa tiež pre vzdialené spravovanie. Tento softvér mohol poskytnúť neoprávnený prístup do pevnej siete operátora v Taliansku, do systému, ktorý poskytuje internetové služby miliónom domácností a podnikov. Na vyriešení problémov firmy od začiatku spolupracovali. Žiadny únik dát zistený nebol. Čínska firma uviedla, že o problémoch bola v rokoch 2011 a 2012 informovaná a v tej dobe ich riešila. Huawei podľa webu ZDNet odmieta, že by šlo o zadné vrátka a že by chybu do zariadení vložili úmyselne. Agentúra Bloomberg ale upozorňuje na názory ľudí, ktorí sa zúčastnili na rokovaniach týchto firiem. Podľa nich zraniteľnosť pretrvala v zariadeniach aj po roku 2012, a to aj v Británii, Nemecku, Španielsku a Portugalsku. Vodafone sa firmy Huawei údajne držal kvôli priaznivým cenám. Spoločnosť Huawei bola založená v roku 1987 a na európsky trh vstúpila v roku 2000. Vodafone od nej začal v roku 2008 kupovať routery pre Taliansko, neskôr aj pre Britániu, Nemecko, Španielsko a Portugalsko. Čínska spoločnosť Huawei, ktorá je najväčším svetovým výrobcom telekomunikačných zariadení, čelí tlaku najmä zo strany Spojených štátov. Podľa USA môžu technológie tejto firmy znamenať bezpečnostné riziko a čínska vláda by ich mohla využívať na špionáž. Huawei obvinenia odmieta.


Slovenská kultúra má podľa Maďariča potenciál rozvíjať sa všade a vo všetkom

Minister kultúry poukazuje na nevyhnutnosť kontinuálnej podpory slovenskej kultúry.

BRATISLAVA. Slovenská kultúra má potenciál rozvíjať sa vo všetkých svojich oblastiach a týmto svojím potenciálom pozitívne ovplyvniť i kultúrnosť celého národa. Vyhlásil to minister kultúry SR Marek Maďarič, ktorý v tejto súvislosti poukázal na nevyhnutnosť kontinuálnej podpory slovenskej kultúry. "Vo všetkých svojich oblastiach vplýva na ľudí, či sú kultivovanejší, kultúrnejší, kvalitnejší. A vlastne ak ju vnímame úplne najširšie, tak sem zaraďujeme aj kultúru správania sa," upozornil minister. "Musíme rozvíjať našu tradičnú kultúru, i tú súčasnú, špičkovú, ale aj naše hmotné a nehmotné kultúrne dedičstvo. Je toho strašne veľa a v tom je tá kultúra úžasná," zdôraznil Maďarič na podujatí, na ktorom Cenami ministra kultúry SR ocenil osobnosti slovenského umeleckého sveta. Pri tejto príležitosti vyzdvihol i progres slovenskej kultúry v roku 2016, úspechy literatúry, renesanciu audiovizuálnej tvorby, uznanie, ktoré si vyslúžilo výtvarné umenie i zvyšujúci sa záujem o prezentáciu a podporu kultúry a umenia. Zároveň ale aj poukázal na negatívne fakty, s ktorými bola slovenská kultúra v poslednom období konfrontovaná. "Objavili sa tu snahy silou rozhodovať o kultúre, mocensky hodnotiť čo je vhodné a čo nie, kto si uznanie zaslúži či nezaslúži. Proti tomu sa musíme jednoznačne postaviť, takéto tendencie odmietnuť a aj ich odmietame, pretože skutočná kvalitná kultúra stojaca na princípoch humanizmu, slobody, nezávislosti a spolupráce, tá je v otvorenom protiklade k takýmto tendenciám," uviedol minister pri odovzdávaní výročných cien. Ocenenie si z Maďaričových rúk prevzalo v utorok (25. 4.) osem osobností - v oblasti literatúry sa laureátom stal Anton Hykisch, v oblasti divadla a tanca Ľudmila Várossová a v oblasti hudby Peter Zajíček. Za oblasť audiovízie udelil Maďarič dve ceny - režisérovi Stanislavovi Párnickému a programovému riaditeľovi RTVS Tiborovi Búzovi. Cenu za dlhodobý alebo celoživotný prínos v oblasti umenia si z rúk ministra prebral scénograf Jozef Ciller, laureátmi ceny za podporu umenia, prezentáciu umenia a propagáciu umenia sa stali Izabela Pažítková a Peter Paško.


Protest Za slušné Slovensko v piatok ovplyvní dopravu v Bratislave

Dopravný podnik presmeruje trolejbusy na alternatívne trasy.

BRATISLAVA Protest iniciatívy Za slušné Slovensko ovplyvní v piatok podvečer dopravu v Bratislave. Premávku bude Dopravný podnik Bratislava (DPB) riadiť operatívne, pričom predpokladá, že bude musieť presmerovať trolejbusy na alternatívne trasy. TASR o tom informoval manažér PR a marketingu DPB Martin Žarnovický. "V tejto súvislosti očakávame obmedzenie dopravy na celých Palisádach. Linka 203 bude pravdepodobne premávať iba po skrátenej trase Koliba - Hodžovo námestie. Linka 207 bude premávať medzi zastávkami Hodžovo námestie a Vozovňa Hroboňova odklonom cez Štefánikovu, Pražskú a Hroboňovu. Linka 208 môže byť krátkodobo skrátená od Nemocnice sv. Michala po Hodžovo námestie," uviedol. Ako doplnil, všetky zastávky v okolí Palisád, Bratislavského hradu a Červeného kríža budú krátkodobo bez obsluhy mestskej hromadnej dopravy. Zároveň môže dochádzať k zdržaniam autobusových a trolejbusových liniek, premávajúcich cez zastávku Hodžovo námestie.


Tréneri jej nedávali šancu. Žihadlo však nezastavili ani chýbajúce centimetre

Ako sa z Dominiky Cibulkovej stala jedna z najlepších tenistiek na svete.

BRATISLAVA. Žihadlo. To bolo prvé slovo, ktoré prišlo na um tenisovému trénerovi Petrovi Hrunčákovi, keď videl na kurte Dominiku Cibulkovú. Vtedy mala jedenásť rokov a na tréning na dvorcoch Slovana ju priviedol kondičný kouč Dominika Hrbatého Ivan Gabovič. „V tom čase som trénoval juniorku Katarínu Czafikovú, ale Ivan ma presvedčil, aby som sa aspoň na krátky úsek venoval aj Dominike,“ spomínal Hrunčák. „Bol som uchvátený, ako sa na kurte hýbala. Pohyb mala v krvi – ale taký svojský, tak som ju na začiatku učil techniku šprintu. Mala frekvenciu, no v práci nôh sa všeličo dalo zlepšiť. Potom sme prešli na tenisové údery. Rodičom som odporučil, aby jej našli stáleho trénera, prevzal ju Leo Majerník.“ Hrunčák je jediným trénerom v kariére Cibulkovej, ktorý ju zažil najprv ako žiačku, potom ako juniorku na prvých ženských turnajoch a neskôr aj ako hráčku svetovej špičky. „Vždy mala obrovskú vnútornú energiu, silu, húževnatosť. To som počas mojej trénerskej dráhy u žiadneho tenistu nevidel,“ vyhlásil rodák z Košíc. „Od prvej do poslednej loptičky išla v tréningu ako motorová píla, a až keď sa skončil, tak sa vypla. Nechala na seba naložiť a nikdy nereptala. Nebola vyloženým tenisovým talentom, no tréningovou usilovnosťou sa dostala medzi medzi najlepšie hráčky sveta,“ doplnil tréner. Cibulková si tenis prvý raz vyskúšala ako sedemročná na dvojtýždňovom kurze v Piešťanoch. Ako píše v biografii na svojej webovej stránke, potom celý rok nehrala.g Rodičia Milan a Katarína chceli, aby sa venovala športu, ale nemali v úmysle, aby to viedlo až k profesionálnej kariére. Ich dcéra vystriedala viacero športov. „Skúšala som plávanie. Veľmi som túžila robiť aj vodné lyžovanie, stále som chcela jazdiť. No tatino, ktorý ho trénoval, povedal, že na Slovensku na to nie sú podmienky,“ spomínala. „Jeden čas som skúšala aj krasokorčuľovanie, ale odrádzalo ma, že som musela na tréning vstávať o šiestej ráno. Všade navôkol bola ešte tma. Povedala som si, že toto nemôžem robiť.“ K prvým tenisovým krokom ju priviedol otec slovenského daviscupového reprezentanta Lukáša Lacka – Ladislav. Na sídlisku v Piešťanoch viedol tenisové kurzy a keďže poznal Cibulkovej otca, oslovil ho, aby ju prihlásili. „Bol pohodový človek, vedel pracovať s deťmi. Trénovala som pravidelne raz aj dva razy v týždni, cez letné prázdniny už každý deň,“ priblížila Cibulková. Ako deväťročná prestúpila do tenisového klubu v Piešťanoch. Začala sa súťaž Hľadáme tenisových olympionikov a ak ju chcela hrať, musela byť oficiálne zaregistrovaná. Mala veľký tenisový apetít, ale v ročníku patrila v klube medzi najslabšie. Iné dievčatá hrali od štyroch-piatich rokov a ona začala o dva roky neskôr. Ani prehry na nulu ju však neodrádzali. Naopak. Uvedomila si, že musí ešte viac trénovať. „Brali ma tak, že som malá a celé to nemá budúcnosť,“ napísala na svojom portáli. „Vôbec som neriešila, že by som raz mohla byť dobrá. Neplakala som pre to. Hrala som a veľmi ma to bavilo.“ V klube trénovala v najslabšej štvrtej skupine. Neskôr jej rodičia vybavili trénera, aby jej dával súkromné lekcie. Aj preto ako jedenásťročná v Piešťanoch skončila. Otec ju zobral do Rožnova pod Radhoštěm, kde bývala v rodine trénera Jana Kavana. Chodila tam aj do školy. „Najprv mi bolo dobre, no potom mi začalo byť smutno za domovom,“ vrátila sa ku krátkej anabáze na Morave. „Nemala som tam kamošky, nebolo sa s kým stretnúť. Vždy som plakala, že chcem byť doma.“ Po necelom roku sa vrátila na Slovensko. Rodičia ju dali do bratislavského Slovana. Boli nesmierne obetaví, v žiackom a juniorskom veku finančne kryli väčšinu nákladov na prípravu a na cestovanie. Nenechali sa odradiť pesimistickými vyhliadkami niektorých trénerov na jej kariéru. „Aj keď vyhrala majstrovstvá Slovenska do dvanásť rokov, tak jej povedali, že o dva roky už nebude mať šancu,“ zasmiali sa s odstupom času. „Napriek tomu napredovala a v rebríčku do 14 rokov bola v Európe na treťom mieste. Pred ňou boli iba Bieloruska Azarenková a Rumunka Cirsteová. Trénerovi však opätovne hovorili, že v ďalšom veku už neprerazí. Že je to jej konečná.“ Jej hendikepom mala byť výška. Lenže Cibulkovej sa darilo aj na juniorských turnajoch. Považovali to za zázrak. Na jeseň 2004 si Cibulková ako pätnásťročná zarobila na prémiách svoje prvé peniaze. Na prvom ženskom turnaji v českých Průhoniciach hrala kvalifikáciu 25-tisícového turnaja ITF a v nej prehrala vo finále s Chorvátkou Darijou Jurakovou. Dostala prémiu 133 dolárov. „Už sme odtiaľ odchádzali a vtedy som jej povedala: Choď si po peniaze,“ vravela mama Katarína. „Domča sa na mňa pozrela a vraví: Mami a oni nám za to aj platia? Vtedy sme sa veľmi nasmiali a napokon si za tie peniažky niečo kúpila.“ Bola to takmer tisícka dolárov. Peniaze som si naukladala na posteľ a odfotili sme si to. Išlo o prvý veľký zárobok. Začala som výraznejšie vnímať, že za tenis dostanem aj peniaze. Cibulková sa k trénerovi Hrunčákovi vrátila v roku 2005, keď ju už mohol viesť na plný úväzok. Pamätá si na prvú väčšiu odmenu, ktorú získala v apríli toho roka na 10-tisícovom turnaji v marockom Rabate vďaka postupu do finále, v ňom podľahla Slovinke Andreje Klepačovej. Dostala 980 dolárov. „Bola to takmer tisícka dolárov. Peniaze som si naukladala na posteľ a odfotografovali sme si to. Išlo o prvý veľký zárobok. Začala som výraznejšie vnímať, že za tenis dostanem aj peniaze,“ spomínala. Hrunčák si pri Cibulkovej ceste z juniorskej do ženskej kategórie najvýraznejšie pamätá na tri turnaje. „V máji 2006 sa na päťdesiattisícke v americkom Charlottesville prebojovala do finále, to jej dalo veľké sebavedomie,“ vravel tréner. „Ešte v tom mesiaci s voľnou kartou na turnaji WTA v Istanbule zdolala hráčku prvej stovky Američanku Ashley Harkleroadovú.“ Za druhý významný turnaj v tom roku považuje Hrunčák augustový 50-tisícový turnaj v Rimini, z kvalifikácie sa prebila až do finále, kde podľahla Chorvátke Sanji Ančičovej. „Zlomovým turnajom pre Domču bol októbrový Ritro Slovak Open v Bratislave s dotáciou 75-tisíc dolárov,“ tvrdil kouč. „Od zväzu dostala voľnú kartu a využila ju najlepšie, ako sa dalo. Turnaj vyhrala. Na ceste za titulom zdolala aj hráčky prvej stovky – Bulharku Cvetanu Pironkovovú, Američanku Meilen Tuovú, a uverila tomu, že sa môže presadiť aj medzi ženami." Cibulková vstúpila do roku 2006 na 569. mieste WTA. Po triumfe vo svojom rodnom meste sa za jeden týždeň posunula z 227. na 156. miesto. „Dávali sme si postupné ciele, ale tie prekonávala oveľa rýchlejšie, než sme očakávali,“ zareagoval Hrunčák. „Spomínam si na veľa ľudí, ktorí hovorili, že pri jej výške nemá ani na prvú stovku.“ Už v juniorskom veku dokázala viackrát vyhrať nad hráčkami z top 100. To nebola náhoda, ale signál, že sa medzi ne môže dostať. Aj keď s výškou 161 centimetrov bola medzi hráčkami najmenšia. Nevnímala to ako hendikep. „Nikdy neriešila svoju výšku, nebrala to ako mínus,“ doplnil Hrunčák. „V zápasoch proti vysokým hráčkam sa pozerala skôr na svoje silné stránky. Proti súperke dokázala byť na kurte rýchlejšia, výbušnejšia a mala väčšiu výdrž.“ Hrunčák zdokonaľoval u Cibulkovej údery, dbal na to, aby si aktívne chodila do kurtu po fiftíny a tlačil ju, aby po krosových výmenách hrala častejšie údery po čiare. „Niekedy sme sa až pohádali. Domča chcela vytrvalejšie hrať krosy, ja som trval na longlajnoch – to bol nakoniec posun v jej hre,“ povedal Hrunčák. „Rovnako ma hreje pri srdci, keď vidím, ako suverénne vie dnes zahrať liftovaný volej, čo je veľmi ťažký úder. Verí si naň aj v kritických momentoch. Naučila sa čítať hru súperiek, predvídať. Aj vďaka tomu je rýchla a vie vystihnúť stranu, kde príde loptička.“ Hrunčák sa s Cibulkovou rozišiel na jar 2007. Z rodinných dôvodov už nemohol cestovať na všetky turnaje. Ešte v tom istom roku priviedol Cibulkovú do prvej stovky tréner Vladimír Pláteník. Na Roland Garros sa s ňou tešil z postupu z kvalifikácie až do tretieho kola. O dva roky bola na grandslame v Paríži v semifinále. V júli sa v rebríčku dostala na dvanáste miesto. Napriek tomu sa na jeseň 2009 s Páleníkom rozišli. Cibulkovci hľadali nového trénera. Čech Jaroslav Buland sa neosvedčil, s Chorvátom Željkom Krajanom vydržala takmer dva roky. Výkonnostne stagnovala. Keď nemala žiadneho stáleho trénera, opäť sa vrátila k Petrovi Hrunčákovi. Trénovala v jeho akadémii v Petržalke. „Vycestoval som s ňou na turnaje do Madridu aj na Roland Garros, v tom čase už bola hráčkou svetovej úrovne,“ uviedol tréner. „Dolaďovali sme len zopár detailov.“ Vo zvyšku sezóny 2012 ju viedol jej tréningový sparingpartner Peter Miklušičák. A na jeseň bol konečne voľný Matej Lipták, na ktorého dlhý čas čakala. Aj keď prvý rok s novým koučom nepriniesol svetoborné výsledky, rebríčkovo si Cibulková z 15. na 23. miesto dokonca pohoršila, dôležité bolo, že mu neprestala veriť. - suma, ktorú v kariére zarobila na prémiách Dominika Cibulková.Je to najviac zo všetkých slovenských tenistov. „Maťo je skvelý tréner, má za sebou výsledky,“ ocenil Hrunčák Liptáka. „U Dominiky zmenil niektoré veci v technike, spravil z nej univerzálnejšiu tenistku a klobúk dole, ako jej prerobil servis. Posunul ju na vyššiu úroveň.“ Cibulková sa na Australian Open 2014 senzačne prebojovala do finále a čoskoro aj do top 10. V tom roku sa ešte nedostala do koncoročného Turnaja majsteriek v Singapure, doplatila na slabšiu druhú polovicu sezóny. Vlani prekonala operáciu nohy a začala spolupracovať s mentálnym koučom Radkom Šefčíkom. Tohto roku už výsledkovo explodovala. Vyhrala turnaje v Katoviciach, v Eastbourne, v Linzi a pri svojej premiére aj Masters. Za titul v Singapure dostala prémiu 2,054 milióna dolárov, čo je najviac pre slovenskú tenistku či tenistu v histórii na jednom turnaji. „Domču som po celý týždeň sledoval v televízii a nevedel som sa vynadívať na jej odvážnu, útočnú hru, zo všetkých tenistiek hrala najaktívnejšie,“ tvrdil Hrunčák. Cibulková si po turnaji Masters z bývalých trénerov špeciálne spomenula práve naňho. „Poslal mi pozdravnú esemesku a pri jej čítaní som vnímala, že z môjho úspechu má naozaj veľkú radosť.“ Loading
 ... Hrunčák nepovažuje Cibulkovej plány na budúci rok za prehnané. Slovenka túži vyhrať grandslamový turnaj a z piateho miesta WTA sa posunúť ešte vyššie. „Keď vyhrala Masters, ktorý často považujú za piaty grandslam, tak prečo by nemohla triumfovať aj v Melbourne či v Paríži?“ uvažoval. „A keď som sa pozeral na jej tohtoročné výsledky v prvých štyroch mesiacoch, kde obhajuje len 720 bodov, tak som si povedal – s formou ako v Singapure sa už v apríli 2017 môže dostať do top 3. Priznám sa, tieto čísla prevyšujú aj moje očakávania, keď som ju trénoval.“ Tento text ste mohli čítať vďaka tomu, že platíte za obsah. Vážime si to.


Striktné dodržiavanie predpisov z vás dobrého vodiča automaticky nerobí

Pravidlá cestnej premávky nám dávajú len hrubý návod, ako sa pohybovať v premávke.

Dopravné predpisy majú svoj veľký význam. Bez jednotných pravidiel by bol na cestách chaos a množstvo nehôd. Ani dopravné predpisy však nie sú dokonalé. Aj preto si v nich musela nájsť svoje miesto známa veta o prispôsobení jazdy svojim schopnostiam, či stavu a povahe vozovky. Vypĺňa v nich veľkú dieru, veď ju často nachádzame v policajných správach o dopravných nehodách. V predpisoch nájdeme aj nevyplnené diery, vždy v nich boli a budú. Príklad: Pri upozornení šoféra na chybu, prípadne na to, že svojím spôsobom jazdy komplikuje život ostatným účastníkom premávky, sa často stretneme s argumentom: „Veď idem podľa predpisov“. Niekedy však plynulosť premávky vyžaduje, aby ste urobili aj “neštandardný“ krok a nepozerali sa len na nedokonalé predpisy. Ohľaduplné pustenie vodiča z vedľajšej cesty je v hustej premávke väčších miest bežnou vecou. Počas nedávneho autosalónu v Paríži sme na vlastnej koži zažili niečo iné. Pohyb v meste vyžadoval agresívnu jazdu s častým, doslova drzým obmedzovaním ostatných členov premávky. Malé zaváhanie, či nedostatok potrebnej agresivity a rozhodnosti pri manévroch znamenalo, že ste sa zasekli a za vami aj celá kolóna trúbiacich vozidiel. Jednoducho povedané, striktné dodržiavanie pravidiel v čase špičky by tu spôsobilo totálny dopravný kolaps. Namiesto toho sa dodržiavalo nepísané pravidlo (presné znenie francúzskych dopravných predpisov nepoznáme), ktorým sa riadili všetci vodiči bez výnimky. Posúvali sa totiž ku kraju svojho pruhu a nechávali miesto pre motorky. Na vytvorenie tohto priestoru upozorňovali aj okoloidúci policajti. Len na okraj. Áno, vo veľkom meste nepoužívajte miliónové autá, opravy laku a zrkadiel by boli na dennom poriadku. Druhá situácia, s ktorou sa bežne všetci stretávame, je autobus na zastávke v obci. Prejsť okolo neho rýchlosťou 50 km/h pre dodržanie predpisov stačí. Bezpečné je však spomaliť na minimálnu rýchlosť a tak obísť autobus, spoza ktorého môže vybehnúť na cestu nepozorný chodec. Čo sme tým chceli povedať? Veta o tom, že sme striktne dodržali dopravné predpisy neznamená, že sme automaticky jazdili správne. Predpisy nedokážu pokryť všetky možné situácie. Nie, toto nie je výzva na ich porušovanie, či nebodaj prekračovanie štyridsiatky pred školou. Predpisy nám dávajú len hrubý návod, ako sa pohybovať v premávke. Okrem toho však treba používať hlavu a jazdiť s ohľadom na bezpečnosť aj plynulosť premávky. Takto by sme sa na to mali pozerať nielen my, vodiči, ale aj polícia. Tento text ste mohli čítať vďaka tomu, že platíte za obsah. Vážime si to.


V Únii je oproti vlaňajšku viac voľných pracovných miest

Najvyššia celková miera voľných pracovných miest počas októbra až decembra 2017 bola v Českej republike.

BRATISLAVA. Miera voľných pracovných miest v štvrtom kvartáli 2017 v rámci eurozóny dosiahla 2 percentá. Zvýšila sa tak z úrovne 1,9 percenta v predchádzajúcom štvrťroku. Vzrástla aj medziročne, keďže v poslednom kvartáli 2016 bola na úrovni 1,7 percenta. V rámci celej 28-člennej Európskej únie sa miera voľných pracovných miest v štvrtom kvartáli 2017 zvýšila na 2 percentá z úrovne 1,8 percenta v rovnakom období vlaňajška. V medzikvartálnom porovnaní sa nezmenila.V stavebníctve a priemysle eurozóny bola v štvrtom štvrťroku 2017 miera voľných pracovných miest 1,7 percenta a v službách 2,3 percenta. V rámci celej EÚ bola miera voľných pracovných miest v štvrtom kvartáli v stavebníctve a priemysle 1,8 percenta a v službách 2,3 percenta. Informoval o tom v piatok štatistický úrad Európskej únie Eurostat.Miera voľných pracovných miest je definovaná ako percentuálny pomer počtu voľných pracovných miest k celkovému počtu obsadených pracovných miest a miest, ktoré chcú zamestnávatelia obsadiť.Na Slovensku sa miera voľných pracovných miest v štvrtom kvartáli medziročne zvýšila na 1,2 percenta z úrovne 1 percenta.Najvyššia celková miera voľných pracovných miest počas októbra až decembra 2017 bola v rámci EÚ v Českej republike (4,4 %), Belgicku (3,4 %) a Nemecku (2,8 %). Najnižšiu mieru evidovali v Grécku, a to vo výške 0,1 %. Nasledovali Španielsko (0,7 %) a Bulharsko a Portugalsko (zhodne 0,8 %).


Lubyová: Papierové potvrdenia o návšteve školy sú minulosť

Všetci žiaci a študenti sú registrovaní v centrálnom informačnom systéme.

BRATISLAVA. V oblasti školstva dochádza k postupnému odbúravaniu byrokracie. Papierové potvrdenia o návšteve školy sa od začiatku školského roka skončili. Papierovú formu nahradila elektronická. V piatok to počas tlačovej konferencie uviedla ministerka školstva, vedy, výskumu a športu Martina Lubyová (nominantka SNS). Od 1. septembra vstúpili do platnosti ustanovenia zákona zameraného na znižovanie administratívnej záťaže využívaním informačných systémov verejnej správy. Legislatíva sa podľa rezortu školstva týka primárne takzvaných potvrdení o návšteve školy, teda získavania informácie o štatúte študenta. Orgány verejnej moci sú tak pri svojej úradnej činnosti povinné a oprávnené získavať a používať údaje evidované v informačných systémoch verejnej správy a tie v nevyhnutnom rozsahu bezodplatne poskytovať. Informačnými systémami verejnej správy na účely tohto zákona sú centrálny register detí, žiakov a poslucháčov, ako aj centrálny register študentov vysokých škôl. Rezort školstva získava informácie o žiakoch prostredníctvom rezortného informačného systému, ktorý od 15. septembra zbieral informácie o žiakoch prostredníctvom škôl. Podľa Lubyovej z celkového počtu škôl, ktorých je 6897, odoslalo údaje 6893 škôl. Zabezpečenie zvyšných údajov rieši ministerstvo školstva individuálne. Dáta poskytuje ministerstvo školstva informačnému systému verejnej správy OverSi, ktorý je v gescii Úradu podpredsedu vlády SR pre investície a informatizáciu. Prístup do systému je k dispozícii všetkým orgánom verejnej moci. V prípade poskytovania takzvaných potvrdení o návšteve školy ide o Sociálnu poisťovňu, Úrad práce, sociálnych vecí a rodiny, Úrad pre dohľad nad zdravotnou starostlivosťou, Dátové centrum obcí a miest, ktoré potvrdenie o návšteve školy využíva napríklad pri overovaní dane za odpad. "Od 1. decembra pribudne aj finančná správa, kde je potvrdenie o návšteve školy potrebné na účely vyplatenia daňového bonusu na vyživované dieťa," poznamenala Lubyová. Šéfka rezortu školstva uviedla, že ak dieťa študuje v zahraničí, ústredie práce o ňom nemôže získať údaje z informačného systému Ministerstva školstva, vedy, výskumu a športu SR. V takýchto prípadoch bude oprávnená osoba povinná predložiť papierové potvrdenie o návšteve školy na základe výzvy príslušného úradu práce.


Ukázali najkrajšie zábery podvodného sveta roku 2016

Víťazná fotografia zachytáva jedovatého tichomorského živočícha.

Najkrajšou podvodnou fotografiou roka 2016 sa stala snímka s názvom Blue Lasso (Modré laso). Austrálsky fotograf Matty Smith na nej zachytil jedovatú mechúrovku tichomorskú (Physalia uriculus), ktorá modrým chápadlom paralyzuje svoje obete. "Bol to jeden z tých vzácnych momentov, kedy mi všetko vyšlo. Vedel som, že som videl niečo špeciálne," povedal Smith o svojej fotke, ktorá vyhrala aj v kategórii širokouhlých záberov. Najprestížnejšiu súťaž podvodnej fotografie Ocean Art Undewater Photo Competition organizuje magazín Underwater Photography Guide. Do šiesteho ročníka sa zapojili fotografi z viac ako 60 krajín a porota vyberala víťazov z niekoľko tisíc súťažných záberov.


Objednávateľ vraždy Voronenkova je podľa Kyjeva v Rusku

KYJEV. Osoba, ktorá nariadila vraždu bývalého poslanca ruskej Štátnej dumy Denisa Voronenkova, sa momentálne zdržiava v Rusku, je napojená na zločincov a má "živé kontakty" s ruskými tajnými službami. Oznámil to v pondelok večer ukrajinský generálny prokurátor Jurij Lucenko. "Kati boli prevažne občania Ukrajiny, väčšina z nich bola identifikovaná a tí, ktorým skutky dokázali, boli zadržaní," povedal Lucenko, ktorého citovala agentúra UNIAN. Poradca ukrajinského ministra vnútra Anton Heraščenko tvrdil, že vrahom bol Ukrajinec Pavlo Paršov, narodený v roku 1998 v Sevastopole na Kryme. Vraj si ho najali ruské tajné služby. Ukrajinská bezpečnostná služba (SBU) neskôr uviedla, že už preveruje informáciu, či Paršov nebol náhodou agentom ruskej Federálnej bezpečnostnej služby (FSB). K vražde došlo 23. marca tohto roka v centre Kyjeva. Páchateľ 45-ročného Voronenkova smrteľne postrelil pred vchodom do jedného z hotelov. Útočník, ktorého postrelil ochrankár obete, zomrel neskôr v nemocnici. Ochrankár vyviazol so zraneniami. Voronenkov bol bývalým členom frakcie komunistov v ruskej Dume. Na Ukrajinu sa presťahoval vlani na jeseň a získal aj tamojšie občianstvo. Rusko opustil spolu so svojou manželkou, speváčkou Marijou Maksakovovou, ktorá bola poslankyňou parlamentu za stranu Jednotné Rusko. Ako dôvod svojho odchodu z Ruska Voronenkov uvádzal perzekúciu zo strany ruských bezpečnostných zložiek. Ruského občianstva sa vzdal. Ruský spravodajský server BFM uviedol, že Voronenkov svojho času vypovedal na generálnej prokuratúre vo veci podozrenia, že ukrajinský exprezident Viktor Janukovyč sa dopustil vlastizrady. Exposlanec bol však v Rusku obvinený z podvodu, keď sa údajne neoprávnene zmocnil cudzej nehnuteľnosti v centre Moskvy. Na polícii proti nemu vypovedali bývalí príslušníci ruskej Federálnej bezpečnostnej služby (FSB). Voronenkov označil celú túto kauzu za zinscenovanú. Po Voronenkovi bolo 15. februára vyhlásené medzinárodné pátranie.


Norah Jonesová nechce byť kráľovnou Starbucksu. Preto príde do našich končín

Američanka sa vrátila k džezu, nový album predstaví na Colours of Ostrava.

Jej zamatový, upokojujúci hlas zdobí mnohé kaviarne. Odkedy Norah Jones vydala svoju debutovú nahrávku Come Away With Me, získala za ňu osem cien Grammy a predala z neho milióny kópií. A mohli ste ju často počuť v sieti Starbucks. Dokonca tak často, že ju začali prezývať kráľovnou starbucksovej hudby. Sama to berie trochu ako urážku, nechce byť spájaná s komerčnou značkou. „Neteší ma to, to je isté. Ale v tej sieti kaviarní zvyknem niekedy počuť aj Billie Holliday. Cítim sa vo svete celkom rešpektovaná, toto je len nálepka a nič viac,“ hovorila v rozhovore pre magazín Newsweek. Jonesová vydala svoj mimoriadne úspešný album pred pätnástimi rokmi a odvtedy vyskúšala rôzne polohy svojho prejavu, chvíľu hrala country, potom spolupracovala s Jackom Whitom aj producentom kapely Red Hot Chilli Peppers, teraz sa však vrátila k svojim začiatkom. „Nenazývala by som to návrat k džezu, skôr to vnímam ako návrat ku klavíru,“ opisuje svoj najnovší, už šiesty album Day Breaks. Jeho piesne príde v lete predstaviť aj na festival Colours of Ostrava. V hudobnom priemysle sa za pätnásť rokov veľa zmenilo. Dnes mu vládnu streamovacie služby, o ktorých sa kedysi nechyrovalo. Norah Jonesovú to trápi: „Dnes je to ťažké. Je to úplne iný biznis. Stále sa v ňom snažím zorientovať. Vďakabohu je to práca mojej nahrávacej spoločnosti.“ Aj keď sa cíti byť stratená v hudobnom priemysle, myslí si, že fyzické nosiče nezaniknú. „Neviem, či by som ešte dnes dokázala zopakovať úspech svojej prvej nahrávky. Ale ktovie? Veď kto si kupuje CD Adele? Ona stále predáva veľa nosičov.“ Novinku nahrala Jonesová pod slávnou džezovou značkou Blue Note, vďaka čomu si mohla dovoliť pozvať na album legendárneho saxofonistu Wayna Shortera a hráča na hammondovský organ Lonnieho Smitha. Kým v minulosti často spievala o rozchode, novinku tvorila v uvoľnenejšej atmosfére. Dnes žije v harmonickom vzťahu, v lete sa jej narodilo druhé dieťa. Na novom albume nájdeme aj jej cover verziu piesne od Neila Younga Don´t Be Denied. Z gitarovej rockovej melódie urobila klavírnu baladu, v ktorej sa vyznáva z toho, že jej tvorba pomohlo sa vyrovnať s ťažkými situáciami. Nový album Norah Jonesovej Day Breaks zaujal riaditeľku hudobného festivalu Colours of Ostrava Zlatu Holušovú: „Je to veľmi sofistikovaná hudba, menej popová a podľa mňa aj to najlepšie, čo za posledné roky vydala.“ Americkú speváčku na festival pozývala niekoľko rokov, no ponuku prijala až teraz. V júli bude Jonesová jednou z jeho hlavných hviezd. „Bolo to jej osobné rozhodnutie. Chcela navštíviť festivaly, ktoré sa džezu nejakým spôsobom dotýkajú, majú sofistikované publikum a dobrý zvuk,“ vysvetľuje Holušová. To, že nepatrí len do kaviarní Starbucks, chce Jonesová dokázať aj na českom festivale. „Veľa podrobností nevieme. Nebude to však komorný koncert, aký zvykne predvádzať v divadlách, bude to šou vyhovujúca veľkému pódiu,“ dodáva riaditeľka festivalu.


Tradičné preteky osemveslíc na Temži ohrozil nález bomby

Na preteky sa zvyčajne prídu pozrieť stovky divákov.

LONDÝN. Tradičné preteky osemveslíc z britských univerzít Oxford a Cambridge na Temži v Londýne v nedeľu ohrozil nález nevybuchnutej bomby z druhej svetovej vojny. Bombu našli pod hladinou na chelsejskom brehu rieky len niekoľko metrov od štartovacej línie a chvíľu nebolo isté, či sa obľúbené preteky vôbec uskutočnia. Policajný komisár Tracy Stephenson následne oznámil, že námorná policajná jednotka bombu bezpečne odstránila a pretekom nič nebráni. Londýn bol za vojny silno bombardovaný, osobitne v rokoch 1940 a 1941 bombardovali nacistické lietadlá intenzívne civilné i priemyselné ciele. Nevybuchnuté bomby sa preto ešte stále príležitostne objavia, zvyčajne pri stavebných prácach. Preteky univerzitných osemveslíc s kormidelníkom pochádzajú z roku 1829, od roku 1836 sa konajú v Londýne vždy okolo Veľkej noci. Na brehoch ich zvyknú sledovať davy fanúšikov.


Ženský časopis sa vzbúril proti údajnej diskreditačnej kampani Vatikánu

Donne Chiesa Mondo kritizuje úsilie Vatikánu dostať časopis pod priamu kontrolu mužov.

VATIKÁN. Zakladateľka a redakčná rada ženskej prílohy vatikánskeho denníka L'Osservatore Romano - Donne Chiesa Mondo (Ženy, cirkev a svet) - podali hromadnú výpoveď na protest proti údajnej diskreditačnej kampani Vatikánu. V utorok o tom informovala agentúra AP. K tomuto rozhodnutiu malo členky redakčnej rady priviesť úsilie Vatikánu diskreditovať ich a následne ich dostať "pod priamu kontrolu mužov". Príčinou tejto situácie mala byť februárová príloha, v ktorej novinárka a zakladateľka Donne Chiesa Mondo Lucetta Scaraffiová na margo informácií o znásilňovaných mníškach okrem iného napísala, že "ak bude cirkev aj naďalej zatvárať oči pred týmito škandálmi, utláčanie žien v cirkvi bude pokračovať". Oznámenie o hromadnej výpovedi urobila redakčná rada v komentári, ktorý by mal byť publikovaný 1. apríla, ako aj v otvorenom liste pápežovi Františkovi. "Končíme, pretože sa cítime obklopené nedôverou a pretrvávajúcou delegitimizáciou," napísala Scaraffiová ešte minulý týždeň v komentári, ktorý nebol publikovaný. V roku 2018 obvinila mníška v Indii biskupa Franca Mulakkala z opakovaného znásilňovania. Polícia zadržala Mulakkala 21. septembra v juhoindickom štáte Kérala pre podozrenie, že mníšku v rokoch 2014 až 2016 až 13-krát znásilnil. Pápež František ho deň pred jeho zatknutím vylúčil z cirkvi. Mulakkal obvinenia odmietol. Neschopnosť cirkevných predstaviteľov zakročiť v súvislosti s obvineniami zo sexuálneho zneužívania je jedným z najväčších škandálov za posledné roky, ktoré zasiahli rímskokatolícku cirkev na celom svete.